7 Fakta Tentang Perangai & Perwatakan Anak Bongsu

“Kalau sebut tentang anak manja, mesti terbayang kelebihan anak bongsu. Tapi, bukan semua mahu dilayan begitu. Siapa tak terasa bila pendapat kita tak pernah diambil serius. Mereka anggap aku ini ‘budak kecik’ lagi padahal aku dah dewasa.”
Siapa kata jadi anak bongsu itu mudah? Memang orang selalu war-warkan kelebihan anak bongsu yang dianggap manja, diikutkan semua kemahuan mereka, dan tak pernah dimarahi. Dalam sesetengah hal, tentulah ada benarnya.

Namun, hakikatnya anak bongsu itu sukar untuk keluar dari ‘kepompong’ untuk dianggap sebagai seorang yang mampu membuat keputusan sendiri. Bagi sesiapa yang menjadi anak bongsu dalam keluarga, tentu anda pernah terasa hati dengan 7 perkara ini.
Foto Kredit: voiceofsandiego.org

7 Rintihan Anak Bongsu Yang Jarang Kita Peduli
Walaupun kelebihan anak bongsu dianggap tak terkira banyaknya, ada rintihan mereka yang kurang didengari. Ia juga meninggalkan impak besar kepada mereka apabila semakin dewasa.

1. Terpaksa Dengar Cakap Semua Orang
Betullah, memang anak bongsu dapat semua perhatian. Tapi, perhatian itu bukanlah seronok jika ianya melampau dan berlebih-lebihan
Apabila semua gerak-geri kita sentiasa diperhatikan, tentu ianya merimaskan. Malah, anda bukan saja kena dengar cakap ibu bapa, tetapi juga abang dan kakak!
Foto Kredit: madten.com
2. Tetap Dianggap ‘Budak-budak’ Walaupun Sudah Besar
Sebagai anak bongsu, ramailah yang akan menasihati si kecil ini dalam setiap perkara hingga mereka berasa selesa untuk ‘dikawal’ dan tak tahu buat keputusan sendiri. Begitulah yang diakui oleh Michael Grose, penulis buku Why First-borns Rule The World And Last-borns Want To Change It.
Susah meyakinkan orang lain tentang idea atau pendapat mereka, terutamanya apabila ianya berbeza daripada apa yang abang atau kakak selalu buat sebelum ini.
Bila nak berdikari dan belajar hidup sendiri, selalunya akan dibantah dan dipujuk. “Buat apa nak membazir? Duduk sajalah dengan Mak dan Ayah, kan senang.” kata mereka.
Foto Kredit: biv.com
3. Sering Dibanding-bandingkan Dengan Abang & Kakak
Bukannya senang nak meneruskan legasi atau reputasi abang dan kakak yang cemerlang dalam pelajaran. Kerja pun semuanya bagus-bagus. Menurut laman web Psychologies, sebab itulah anak bongsu lebih cenderung untuk memilih haluan yang jauh berbeza daripada abang dan kakak mereka.
Semasa belajr lagi, mereka sudah mula rasa tertekan untuk mengikut jejak langkah abang dan kakak. Lebih teruk lagi kalau abang dan kakak pernah diajar oleh guru yang sama. Kalau buat silap, mesti ada cikgu yang akan mula membuka cerita betapa handalnya abang dan kakak semasa belajar di sekolah itu dahulu. Perkara ini menjadikan mereka rendah diri dan semakin stres.
Foto Kredit: imujer.com
4. Sering Dipinggirkan
Semasa kecil, mungkin ibu bapa jarang memberi tugasan kepada anak bongsu. Kalau yang sulung ditugaskan menolong ibu di dapur, si bongsu cuma disuruh ‘main jauh-jauh’ dan jangan mengganggu.
Walaupun ini dilihat sebagai kelebihan anak bongsu, tetapi ia tidak sepatutnya berterusan kerana ia hanya akan merugikan si anak.
Mereka perlu diajar untuk memikul tanggungjawab juga supaya lebih mudah membawa diri apabila dewasa.
Foto Kredit: polki.pl
5. Kurang Diraikan Berbanding Adik-beradik Lain
Anak sulung diraikan apabila mereka mula pandai berjalan, boleh membaca, hari pertama ke sekolah, atau universiti. Tapi, bila dah masuk anak bongsu, mungkin ia sudah tak ada apa-apa lagi yang nak dihairankan.
Barangkali ibu bapa tak perasan bagaimana mereka menjadi kurang ‘excited’ untuk meraikan setiap ‘milestone’ yang dicapai oleh anak bongsu berbanding dengan anak sulung.Jika anak masih kecil, mungkin mereka belum faham. Tapi apabila anak sudah mula bersekolah, mereka tentu akan terasa hati juga.
Foto Kredit: babyclub.asda.com
6. ‘Rela’ Mengalah, Jadi Yang Terakhir
Hampir dalam setiap hal, kita kena tunggu giliran dan dahulukan kakak atau abang. Dalam masyarakat kita, masih ada lagi yang percaya tentang ‘langkah bendul’ apabila adik mendahului kakak dalam soal perkahwinan.
Ada yang tak dapat menerima hakikat dan terasa hati jika anak bongsu sanggup ‘melukakan’ hati dan ‘menjatuhkan’ martabat kakak mereka.
Tentu ada saja perdebatan dan mungkin menyebabkan pergaduhan yang berpanjangan. Sedangkan, soal jodoh bukan sesuatu yang kita tetapkan. Sebaliknya, Islam mengajarkan kasih sayang, toleransi dan menggalakkan umatnya menjaga perasaan sesama insan.
Foto Kredit: alia-ali-ahmad.blogspot.com
7. Selalu ‘Warisi’ Barang Abang & Kakak
Bukanlah nak berkira sangat, tapi anak bongsu selalu di‘waris’kan barangan milik abang dan kakaknya walaupun mereka tidak menyukainya. Contoh yang selalu dilihat adalah pakaian. Semasa kecil mungkin ramai yang tak kisah kerana masih belum pandai berfesyen. Tapi, bila umur dah mula meningkat, masing-masing mempunyai citarasa sendiri dan tak mahu ‘dibayangi’ oleh identiti kakak atau abang mereka.
Yang murah pun tak mengapa, asalkan dapat pilih sendiri. Seronok juga kalau dapat barang baru sekali-sekala, bukan?
Foto Kredit: littleteddy.com.ua
Apa Kata Psikologi?
Tahukah anda, terdapat banyak kajian sains dan psikologi yang telah dibincangkan tentang personaliti dan kelebihan anak bongsu. Walaupun ia turut bergantung kepada latar belakang keluarga dan persekitaran, mereka menemui beberapa corak yang serupa dalam personaliti anak bongsu.
Alfred Adler, seorang ahli psikologi terkenal menyimpulkan bahawa kebanyakannya mereka mempunyai karakter seperti ini:

bijak bersosial
kreatif
terbiasa mengharapkan pertolongan orang lain
suka mengambil risiko

Jika dibandingkan dengan anak sulung, mereka juga mungkin kurang ‘menyinar’ dari segi akademik. Namun, mereka biasanya memiliki ‘magnet’ tarikan semulajadi dan selesa menjadi perhatian ramai. Menurut fakta yang dinyatakan oleh laman web Families.com, tidak hairanlah kebanyakan pelakon, penyanyi, dan penghibur kebanyakannya terdiri daripada anak bongsu.
Foto Kredit: okichas.com
Kelebihan Anak Bongsu Sebagai Penyeri
Suka atau tidak, adik bongsu inilah yang menjadi penyeri dalam keluarga. Merekalah yang selalu menceriakan dan menaikkan ‘mood’ dalam setiap keadaan, bukan?
Pada masa yang sama, si bongsu inilah yang menjaga Mak Ayah bila abang dan kakak sudah berkeluarga dan sibuk dengan urusan sendiri.
Sebagai ibu bapa, janganlah terlalu ‘melindungi’ anak bongsu seumur hidup mereka. Raikan pendapat mereka dan cuba pelajari perkara baru daripada mereka agar mereka juga rasa didengari serta mampu bertanggungjawab ke atas diri sendiri dan seluruh keluarga.


“Ingat senang ke nak jadi anak pertama ni. Orang senanglah kata ada banyak kelebihan anak sulung. Tapi, yang peritnya bukan orang pandang. Senang-senang anggap kita ‘bossy’ dan pentingkan diri.”
Bagi adik-adik, mungkin mereka mencemburui banyak kelebihan anak sulung. Contohnya, anak sulung akan didahulukan dalam pelbagai perkara – mereka dapat memandu kereta dulu, mereka dapat pegang ‘handphone’ dulu, dan mereka selalu mempunyai ‘kuasa’ terhadap adik-adik apabila ibu bapa tiada.

Malah, anak pertama dalam keluarga dianggap menerima kasih sayang yang melimpah daripada ibu bapa. Apatah lagi, sesetengah mereka telah dinantikan kehadirannya selama bertahun-tahun lamanya.
Foto Kredit: confessionofanadoptiveparent.com

7 Pengorbanan Anak Sulung Yang Kita Selalu Terlepas Pandang
Walaupun ibu bapa sentiasa cuba berlaku adil, ramai yang mengaku bagaimana mereka akan berubah daripada seorang ibu atau bapa yang ‘garang’ kepada seorang yang lebih ‘lembut’.

Perubahan ini biasanya berlaku apabila apabila usia kita semakin bertambah. Sebab itulah kadangkala ada pengorbanan anak sulung yang kita terlepas pandang.
1. Ibu Bapa Lebih ‘Strict’ Dengan Anak Sulung
“Masa kakak dulu, Mak Abah asyik marah je kalau tengok TV. Sekarang ni, senang-senang saja adik dapat tengok Youtube di ‘smartphone’.”
Masa pertama kali jadi ibu bapa, secara semulajadinya kita akan lebih bersemangat dan mahu melakukan yang terbaik. Mungkin juga kerana faktor usia yang masih muda ketika itu.
Sebab itulah kita banyak menetapkan peraturan (dan bertegas dengannya). Tapi, apabila masuk anak kedua atau ketiga, ramai daripada kita yang dah semakin sibuk, letih, lebih fleksibel dan akhirnya mula memberi kelonggaran terhadap perkara tersebut.
Foto Kredit: fun-edu.ru
2. Anak Sulung Jadi ‘Bahan Eksperimen’
Faktor ini juga berkait rapat dengan point di atas. Di kala ibu bapa masih belum mahir mengendalikan anak-anak, maka banyaklah kesilapan yang dilakukan apabila pertama kali mencuba.
Dari segi pemilihan makanan, pakaian, taska, dan barang mainan – kita selalunya akan ambil masa yang paling lama untuk pilih yang terbaik. Namun disebabkan kurang pengalaman, tentulah ada sesetengahnya yang tidak menjadi dan tidak sesuai dengan minat atau kemahuan mereka.
Tapi, ketahuilah bahawa ibu bapa anda sendiri sedang belajar dan ketika itu memang itulah tahap terbaik yang mereka dapat lakukan untuk anda!
Foto Kredit: news.xinhuanet.com
3. Anak Sulung Perlu Menjadi Contoh
Ramai anak sulung mula berasa tertekan apabila mereka mula persekolahan. Mana tidaknya, mereka rasa ‘perlu’ menjadi contoh yang baik buat adik-adik.
Maka, ramailah antara mereka yang membesar menjadi seorang ‘perfectionist’. Seperti yang dinyatakan oleh laman web Parents.com,  tingkah laku ini juga terjadi kerana mereka membesar dengan meniru kelakuan ibu bapa, iaitu orang dewasa. Maka, mereka mempunyai kecenderungan untuk berbuat apa yang orang dewasa buat, bukannya kanak-kanak.
Menariknya, kelebihan anak sulung ini mendorong mereka untuk cemerlang dalam kehidupan. LiveScience juga menyokong fakta ini dengan merungkaikan bahawa di kalangan 23 angkasawan NASA, 21 daripada mereka adalah anak sulung. (Dan 2 orang lagi adalah anak tunggal)
Foto kredit : rhythms.apeejay.edu
4. Anak Sulung Mengalah Untuk Adik
Setelah lahirnya anak kedua atau ketiga, ada anak pertama yang sering berkecil hati dan cemburu. Kini, mereka terpaksa berkongsi kasih sayang ibu bapa dan tidak lagi mendapat perhatian 100% seperti dahulu. Mereka diajar untuk menyayangi dan mengasihani adik walaupun pada hakikatnya kadangkala emosi mereka masih belum bersedia.
Inilah salah satu punca ‘sibling rivalry’ atau pergaduhan adik beradik yang selalu berlaku akibat cemburu. Dalam hal ini, biasanya yang sulung akan diminta oleh ibu bapa untuk mengalah. Malah, memang selalu kita dengar kisah di mana abang dan kakak sanggup mengorbankan masa dan persekolahan demi membantu kedua ibu bapa menyara keluarga, bukan?
Ada kalanya ibu bapa tak menyuruh pun si sulung mengalah, tapi atas rasa tanggungjawab, mereka akan berbuat demikian secara semulajadi.
Foto Kredit: lady.day.az
5. Anak Sulung Selalu Dipersalahkan
Dalam kebanyakan hal, memang mereka akan dipertanggungjawabkan untuk menjaga adik-adik. Mungkin ada adik beradik yang merungut dan menggelar mereka ‘bossy’.
Tapi, tahukah anda bahawa tanggungjawab ini bukanlah satu keistimewaan tetapi juga ‘beban’? Sebaliknya, mereka boleh dipersalahkan dan dihukum apabila tidak dapat menjalankan tanggungjawab mengikut kehendak ibu bapa.
Foto Kredit: happyandpretty.com
6. Anak Sulung Dianggap ‘Sempurna’
Anak sulung sangat ‘takut’ untuk membuat sebarang kesilapan. Apatah lagi jika ibu bapa sering meletakkan ‘harapan’ yang tinggi berbanding adik-beradik yang lain. Impaknya, mereka kurang meneroka bidang yang mereka minati dan lebih percaya kepada sesuatu yang diyakini oleh ibu bapa.
Ahli psikologi kanak-kanak, Dr Rachel Andrew juga mengakui bahawa secara tidak langsung, kebanyakan anak sulung lebih terdedah untuk mengalami kemurungan yang serius. Walaupun mereka telah mencapai keputusan yang baik dalam pelajaran, namun ada yang masih keliru dan tidak gembira dengan apa yang mereka lakukan.
Foto Kredit : dawnnews.tv
7. Anak Sulung Ikutkan Kemahuan Ibu Bapa
Walau apa pun yang mereka lalui, anak sulung biasanya bersifat ‘memendam’ perasaan dan tidak pandai memprotes. Kebanyakan mereka sanggup diperlakukan seperti apa pun oleh adik-beradik yang lain demi memastikan keluarga sentiasa bersatu dan harmoni. Jarang kita nampak mereka membantah atau mendahulukan keinginan mereka.
Ini kerana, kebanyakan anak pertama mempunyai hubungan yang sangat akrab dengan ibu bapa dan tak sanggup melukakan hati mereka.
Foto Kredit: afineparent.com
Banyak Juga Kelebihan Anak Sulung
Walaupun ada banyak pengorbanan yang telah dilakukan sebagai anak sulung, ia juga boleh dilihat dari segi positif. Yang penting, setiap ibu bapa perlu memastikan mereka menjadi pendengar setia sungguhpun mempunyai pendekatan yang berbeza dalam mendidik anak-anak.
Salah satu cara kita sebagai ibu bapa untuk menunjukkan penghargaan kepada anak sulung adalah dengan memberi sokongan dan ruang kepada mereka untuk mencuba. Selain itu, tunjukkan gambar-gambar lama mereka dan ingatkan bagaimana mereka juga ditatang bagai minyak yang penuh ketika lahir ke dunia.


5 Tips Pertama Kali Bergelar Ibu dari Scha Al-Yahya. First Time Mother!

Pertama Kali Bergelar Ibu
Baru sahaja melahirkan anak perempuan comel bernama Lara Alana pada 22 Julai 2014 yang lalu, Scha Al-Yahya kini bergelar ibu buat pertama kali!. Boleh baca laporan yang dibawakan oleh RotiKaya & BeautifulNara. Ditemui di majlis pelancaran Dettol ph-Balanced Body Wash pada 1 Oktober yang lalu, Scha seronok berkongsi pandangan beliau tentang ‘First Time Mother’ atau ‘First Time Mom’. Bertempat di Bangsar South, wartawan kami mengambil peluang untuk menemuramah Scha Al-Yahya dan mendapatkan sedikit tips dari beliau.
Mari kita lihat apakah 7 tips pertama kali bergelar ibu:

Foto Kredit: instagram.com/schaalyahya
1. Bersabar

Kena banyak bersabar dengan kerenah anak. Ini kerana kehidupan bila ada bayi ini sangat berlainan.  Tidak boleh marah-marah kerana itu ialah anak yang baru kita lahirkan. Kena sentiasa bersyukur pada Allah, kita dikurniakan anak, sedangkan orang lain bersusah-payah berusaha mendapatkan anak.

2. Jangan malu bertanya
“Menjadi ibu buat pertama kali, banyak perkara yang Scha tidak tahu”, katanya. Kata Scha lagi, “First time mother is very stressful because everything is new to you. When all is a new thing, you don’t know what to do!”.  Oleh sebab itu, semua ‘first time mother’ digalakkan bertanya tentang perkara-perkara yang tidak pasti.
Tambahnya lagi, “Scha rasa bertuah kerana ada ibu yang selalu membantu Scha dalam menguruskan kehidupan selepas bersalin. Tidak ketinggalan, Scha juga berterima kasih kepada suami, Awal, yang menjadi pasangan yang sangat baik. Awal juga banyak sangat ‘support’ dalam aspek kehidupan bayi. Contohnya, bagaimana mahu diamkan bayi, bagaimana mahu jaga bayi”.
3. Kena selalu ‘aware’ dengan situasi dan keadaan bayi
Kita kena sentiasa pantau situasi dan keadaan anak. “Dulu, kita rasa bayi menangis sebab dia lapar. Selepas kita beri makan, dia masih lagi menangis. Jadi, apakah sebenarnya yang dia mahu?”, ujar Scha. Perkara-perkara sebegini perlu dipelajari dan ibu perlu sentiasa ‘alert’ dan bersedia. “Put our baby first. Whenever baby calling you, you have to be available”, tambahnya lagi. Mungkin ini adalah ‘instinct’ yang dianugerahkan Allah untuk setiap ibu.
4. Kena ada rutin
Rutin sangat penting kerana kita kena ikut rentak yang baru. Tidak boleh suka-suka sahaja. “Katakan kita ada perancangan hari ini dan mahu keluar, bayi pula tidak sihat. Maka kita tidak boleh keluar, dan terpaksa duduk rumah dan jaga bayi”, ujarnya.
5. Sentiasa bersedia
Sebagai ibu, kita kena bersedia dari segi mental dan fizikal. Jangan terkejut dengan perubahan-perubahan ini. Kata Scha, “Mula-mula, Scha terkejut sangat dengan perubahan ini. Bukan mudah untuk ‘handle baby’ kerana dia akan sentiasa menangis. Namun, lama-lama sudah dapat rentak dan ada momentum”. Penat memang penat, tetapi sangat berbaloi!
Foto Kredit: instagram.com/schaalyahya

Cabaran ‘First Time Mother’ atau ‘First Time Mom’ Yang Bekerja
Scha juga di tanya tentang pendapat beliau tentang ibu yang sanggup berhenti kerja demi menjaga anak yang baru lahir. Jawapan beliau ialah ibu kena ada komitmen yang lebih, berbanding semasa baru berkahwin. Kena bangun awal untuk menyediakan segala-galanya keperluan anak dan mandikan anak.  “Bayangkan kalau hanya tinggal berdua dengan suami dan tiada pembantu atau ‘helper’?”, soal Scha.
Bagi Scha, mahu jaga sorang-sorang, memang agak sukar. Nasihat Scha, jangan hantar pergi nursery lagi kalau tidak ‘confident’. Benar, tidak semua mampu menjaga kerana terpaksa pergi kerja dan untuk dapatkan pembantu perlukan modal yang besar. Kalau perlu, kena cari pembantu yang betul-betul elok kerjanya. Kalau mahu cari ‘nursery’, pastikan tempat tersebut bersih!

Foto Kredit: instagram.com/schaalyahya
Bagaimana Dengan Ibu Yang Sanggup ‘Resign’ Untuk Jaga Anak?
“Saya tabik pada ibu-ibu yang berani berhenti kerja kerana ingin menjaga anak dan melihat mereka membesar depan mata. Tidak semua orang mempunyai kekuatan untuk meninggalkan kerjaya demi keluarga. Mereka sememangnya wajar diberikan penghormatan oleh masyarakat. Merekalah isteri, merekalah ibu.”, ujar Scha dengan penuh bersemangat. Kata-kata semangat beliau untuk ibu yang sudah meninggalkan kerjaya dan kini menjadi surirumah sepenuh masa, “Saya ‘respect’ dan ‘salute’ pada anda semua!”.
Nasihat beliau, jangan berhenti kerja begitu sahaja. Benar, mahu jadi isteri, ibu dan pekerja yang baik bukan mudah. Mahu jadi ketiga-tiga ini perlukan pengorbanan yang besar. Fikir masak-masak dan bayangkan betapa seronoknya lihat anak membesar depan mata!


Seronoknya Bila Disahkan Hamil! Tapi…Mommy Kena Tahu 13 Perkara Ini Supaya Tak Gelabah

“Ish, pertama kali hamil ni kena buat apa ya? Nervous la pula kalau ada tersalah benda buat..”
Hamil zuriat sendiri merupakan saat yang paling dinanti-nantikan oleh setiap wanita yang sudah berkahwin. Tambah pula kalau sudah menunggu dalam masa yang lama untuk hamil, sudah pasti bertambah keterujaan tersebut. Namun, bukan semua wanita sudah arif dalam hal kehamilan ini tambah pula kalau pertama kali.  Apa yang ibu-ibu ini kena tahu?

Baca juga: Ini Rupanya Kenapa Bayi Boleh Sebut ‘Mama’ Dahulu Sebelum ‘Papa’, Jangan Gaduh Ye!
PERTAMA KALI HAMIL? INI 13 PERKARA YANG ANDA KENA TAHU!

Adalah perkara biasa bagi anda untuk lebih berhati-hati tentang segala-galanya semasa kehamilan, dan sedikit perubahan boleh menyebabkan anda berasa cemas. Oleh itu, adalah penting untuk anda sentiasa bersedia dan belajar tentang langkah-langkah yang perlu diambil sebelum dan semasa kehamilan.

1.KENALI TANDA-TANDA JIKA HAMIL
Sebaik sahaja anda terlepas haid, anda mungkin mengalami beberapa simptom seperti loya, sakit belakang ringan, perubahan mood, payudara lembut atau bengkak, mual di pagi hari dan keinginan untuk beberapa makanan tertentu. Mungkin anda akan mengalami gejala palsu yang membawa kepada kekeliruan. Memastikan bahawa anda hamil adalah penting jadi jika ujian kehamilan di rumah menunjukkan keputusan yang tidak jelas, anda harus pergi ke doktor untuk mengesahkan kehamilan.
2.JUMPA DOKTOR SEKERAP YANG MUNGKIN
Sebaik sahaja anda mengesahkan kehamilan anda, adalah penting untuk melawat doktor pakar dengan kerap. Pilih pakar sakit puan yang terbaik dan jangan sekali-kali melangkau pemeriksaan bulanan untuk memastikan kesihatan ibu dan janin yang sihat.
3.TAHU SEJARAH PENYAKIT KELUARGA
Ini adalah salah satu perkara yang paling penting untuk diingat semasa kehamilan. Sebaik sahaja anda hamil, adalah idea yang baik untuk berbincang mengenai kehamilan tersebut bersama ibu, nenek atau ibu saudara anda. Ia membantu anda mengetahui tentang sebarang gangguan genetik atau kelainan kelahiran dalam garis keluarga.
4.SUNTIKAN VAKSINASI
Kebiasaanya, doktor anda akan memberitahu anda tentang suntikan vaksin yang perlu diambil seterusnya. Sama ada suntikan selesema tetanusior biasa, ambil lah suntikan tanpa gagal kerana proses vaksinasi akan menghalang anda daripada jatuh sakit. Ingat, sesetengah penyakit pada ibu yang baru hamil boleh menjejaskan kesihatan fizikal dan mental janin secara serius. Jadi, kekal selamat ya.
5.TAHU UMUR KEHAMILAN
Kehamilan terbahagi kepada tiga peringkat, setiap satu terdiri daripada tiga bulan, dipanggil trimester. Dengan setiap peringkat berlalu, perubahan fisiologi berlaku dalam badan anda akan membentuk perubahan hormon, tekanan darah, pernafasan, dan metabolisme.
Anda juga perlu mengetahui tarikh akhir kehamilan anda, yang kebanyakannya ditentukan dari tarikh kitaran haid terakhir anda. Bersalin secara normal boleh berlaku di mana-mana antara minggu 37 dan 40 minggu jadi bersiap sedialah ya!
6.PENDARAHAN BOLEH BERLAKU KETIKA KEHAMILAN
Biasanya tanda pertama kehamilan dianggap sebagai terlepas haid. Walau bagaimanapun, sesetengah wanita mengalami pendarahan pada peringkat awal kehamilan, yang menimbulkan kekeliruan jika ini adalah pendarahan haid. Cara terbaik untuk mengenalinya adalah dari warnanya. Ia selalunya akan berwarna coklat atau merah jambu berbeza dengan warna merah biasa darah haid. Walaupun ia bukan faktor yang mengganggu, adalah baik untuk berunding dengan doktor untuk kepastian.
7.NAIK BERAT BADAN NORMAL KE?
Kebanyakan wanita bimbang tentang penambahan berat badan semasa kehamilan mereka buat kali pertama dan tidak sabar-sabar untuk kurus kembali pada peringkat awal selepas kehamilan. Pertambahan berat badan anda bergantung pada BMI (indeks jisim badan) anda sebelum hamil. Jika anda mempunyai berat badan berlebihan semasa hamil, maka anda dinasihatkan untuk mengurangkan lebih sedikit kalori daripada seseorang yang mempunyai berat badan normal.
8.KENA TAHU APA YANG BOLEH DIMAKAN DAN TAK BOLEH
Bersama-sama dengan dos biasa vitamin dan suplemen kesihatan, anda juga harus mempunyai diet yang berkhasiat, sihat dan seimbang. Doktor akan menyediakan carta diet yang betul mengikut keperluan pemakanan unik anda. Ambil makanan dalam kuantiti yang kecil dan kerap.
9.KENA BUAT AKTIVITI FIZIKAL
Ibu hamil pun kena bersenam? Ya, rutin senaman harian anda memastikan badan anda berfungsi dengan lancar. Ingat, bersalin adalah proses yang sukar yang memerlukan banyak tenaga. Hanya badan yang sihat boleh menahan pelbagai peringkat sakit bersalin tersebut. Senaman juga membantu dalam mengurangkan ketidakselesaan biasa yang dialami semasa kehamilan.
Mengamalkan beberapa bentuk senaman telah menjadi kebiasaan dalam wanita hamil kerana kajian saintifik yang baharu memberi sedikit penerangan tentang faedah aktiviti fizikal kepada ibu dan bayi.
10.TRAVEL KETIKA HAMIL ADA PROSEDURNYA..
Travel atau melancong adalah baik pada peringkat awal, tetapi ia mungkin berisiko apabila tarikh akhir anda semakin hampir. Beberapa syarikat penerbangan tidak membenarkan pengembara wanita yang hamil lebih daripada 36 minggu. Berikut adalah beberapa fakta kehamilan awal di mana doktor anda mungkin menasihati anda untuk mengelakkan perjalanan jauh:
-Sejarah kelahiran pra-matang atau keguguran
-Kehamilan berganda (kembar, kembar tiga atau lebih)
-Tekanan darah tinggi
-Keabnormalan plasenta
-Kencing manis semasa mengandung
-Serviks yang tidak kuat
-Sejarah pendarahan semasa mengandung
-Sejarah pre-eclampsia
11.PILIH DI MANA NAK BERSALIN
Adalah penting untuk mempunyai rancangan kelahiran yang komprehensif. Anda harus merancang tempat seperti hospital apa, rumah jagaan atau sebagainya di mana anda ingin bersalin. Adalah penting untuk memilih tempat yang terbaik untuk anda dan sesuai dengan keperluan keluarga anda.
12.TAHU APA ITU LABOUR PAIN
Apabila tarikh akhir anda semakin hampir, anda akan mengalami sakit bersalin. Adalah perlu untuk berunding dengan doktor dan memahami maksud ‘sakit bersalin’ atau ‘labour pain’ ini. Ia adalah satu lagi perkara yang mesti diketahui apabila hamil dan mengenal pasti ia akan memudahkan anda mengendalikan proses bersalin tanpa kesukaran. Satu tanda labour pain adalah kontraksi yang menyakitkan yang kerap meningkat dalam satu-satu masa.
13.SHOPPING BARANG BAYI LEBIH AWAL
Satu lagi perkara yang anda perlu tahu tentang kehamilan adalah untuk mengelakkan situasi tergesa-gesa saat akhir. Jadi, simpan semua perkara yang diperlukan selepas bersalin dan bersedia. Beberapa pakaian, tikar bayi, selimut, pakaian tebal (bergantung pada musim), dan peralatan penyusuan harus dibeli lebih awal. Selain itu, anda juga akan menikmati momen membeli-belah itu kerana ia meningkatkan hubungan anda dengan bayi.

Selain dari 13 perkara ini, berikut merupakan beberapa perkara lagi yang anda kena tahu. Berikut:
-Tidur siang yang betul.
-Lelaki atau perempuan? Jangan fikir banyak. Bersedia untuk menyambut bayi anda.
-Pakai pakaian yang sesuai. Jangan risau tentang benjolan, ia kelihatan cantik, dan anda kelihatan lebih comel.
-Anda akan mula berdengkur, kerana membran hidung anda boleh membengkak.
-Elakkan memakai coli berwayar kerana ia boleh menyekat perubahan payudara. Gunakan coli dengan tali rata yang tebal, yang boleh menutup payudara anda sepenuhnya.
*Jadi, buat semua ibu yang bertuah kerana dikurniakan rezeki untuk merasai pengalaman hamil dan bersalin, nikmatilah saat ini kerana tidak semua wanita dapat merasakannya…
Sumber: Healthline, MomJunction


Pertama Kali Mahu Beli Rumah? Ini Apa Anda Perlu Tahu Tentang Skim FundMyHome

Di dalam Bajet 2019 yang lepas, kerajaan ada memperkenalkan satu konsep yang menarik. Iaitu konsep di mana rakyat boleh mendapatkan bantuan kewangan untuk membeli rumah melalui kaedah pinjaman terbuka antara rakan setara (peer-to-peer lending). Malahan laman sesawang untuk ini juga sudah ditubuhkan di www.fundmyhome.com. Jadi, buat anda yang pertama kali bakal membeli rumah, ini antara informasi yang anda perlu tahun mengenai skim FundMyHome.
MACAM MANA IA BERFUNGSI?
Di bawah skim ini, pembeli perlu membayar 20% (tunai) untuk membeli rumah tersebut, manakala baki 80% akan dibayar oleh pembiaya. Kemudian pembeli akan boleh duduk di rumah tersebut tanpa perlu membayar 1 sen pun, dan selepas 5 tahun, pembeli diberi dua pilihan (wajib).

1) Menjual rumah tersebut
Jika pembeli memilih untuk menjual harta itu, dia harus meninggalkan harta tersebut dan menyerahkannya pada akhir tahun kelima, atau membayar sewa berdasarkan hasil sewa 5 peratus. Harta ini akan diiklankan sekurang-kurangnya tiga bulan, dan FundMyHome tidak akan menjamin bahawa proses akan mengambil masa kurang dari 3-6 bulan.

Pemilik rumah perlu menanggung semua kos pihak ketiga yang berkaitan dengan jualan, dengan harta yang dijual termasuk dengan perabot dan kelengkapan yang disediakan oleh developer dalam keadaan baik  manakala perabot dan kelengkapan pembeli yang dibeli boleh dikecualikan.

2) Mengambil pinjaman bank untuk membeli semula rumah tersebut pada harga pasaran
Pembeli boleh memilih untuk berada dalam skim FundMyHome selama lima tahun lagi, dengan syarat pembeli dapat menambah wang untuk memenuhi bahagian 20 peratus jika nilai hartanah naik. Bagi pelabur seperti bank, mereka boleh memilih untuk terus menjual atau menjual bahagian 80 peratus kepada institusi lain. Pembeli secara alternatif boleh menggunakan wang sendiri atau mengeluarkan pinjaman bank untuk membeli saham 80 peratus daripada para pelabur.
Via Malay Mail
Dengan kata lain, selepas 5 tahun, pembeli akan ‘melepaskan tangan’ daripada skim ini. Sebarang keuntungan penjualan rumah tersebut akan dikongsi bersama dengan pembiaya.
CONTOH ANTARA PERUMAHAN DI BAWAH SKIM FUNDMYHOME

Jika berminat, untuk maklumat lanjut anda boleh rujuk laman web rasmi www.fundmyhome.com.


Pertama Kali ‘Travel’ Bawa Tiga Anak Kecil, Lelaki Ini Kongsi Pengalaman & Tips Ke Switzerland!

Melancong sememangnya aktiviti yang digalakkan dalam Islam. Tidak kiralah bercuti di dalam negara mahupun luar negara kerana setiap daripadanya terselit pelbagai ilmu yang akan diterokai. Antaranya sejarah, budaya, adat, makanan dan pelbagai lagi.
Namun, memilih ‘travel’ bersama anak-anak kecil merupakan sedikit cabaran buat ibu bapa kerana tidak mudah untuk mengawal tindak-tanduk mereka. Justeru itu, mari ikuti perkongsian tips seorang bapa ini yang pergi melancong ke Switzerland dan pertama kali membawa tiga anaknya yang masih kecil.

Baca juga: Nak Travel Ke Jepun? Ini SOP & Saranan Penting Anda Kena Ikut Supaya Perjalanan ‘Smooth’
PERTAMA KALI ‘TRAVEL’ BAWA TIGA ANAK KECIL, LELAKI INI KONGSI PENGALAMAN & TIPS KE SWITZERLAND!

Ni pertama kali aku travel bawa satu family ke luar negara, selalu aku pergi dengan wife dan sekali pergi bawa anak pertama.

Tapi since semua dah besar, aku fikir its right thing to do and bagi mereka explore pengalaman yang tak selalu kita jumpa tempat kita.
TIPS ‘TRAVEL’ BERSAMA ANAK KECIL:

1. PLANNING
Perkara paling penting bila kita nak travel dengan keluarga sebab kita kena fikir flight, route, penginapan, makanan, kenderaan dan juga masa aktiviti.
Ni semua akan mempengaruhi mood sebab kanak kanak bukan tenaga full macam kita kecuali dia jumpa apa dia suka kan.
2. FLIGHT

 Jangan sebab nak jimat kita ambil flight connection banyak. Cukuplah 1 flight yang terus sampai ke destinasi kita sebab waktu transit dan juga masa nak tukar flight pun boleh pengaruhi mood.
Macam kami pilih Emirates hari tu, satu sebab tengah promosi dan ni airlines top didunia.
3. KENDERAAN
Dekat Swiss, ada banyak pilihan. STP, Half Fare, Special Passes kalau kita nak travel by public transport. Ada motorhomes kalau kita nak travel lebih adventure, dan juga boleh drive sendiri (mudah sangat).
So fikirkan method mana nak pilih sebab kita tahu anak anak kita macam mana. Aku pilih kereta sebab senang, antara satu tempat ke satu tempat anak-anak boleh tidur kalau penat.
4. ROUTE & AKTIVITI

Ini subjektif bergantung pada apa kita nak capai. Negara yang kita pilih pun berdasarkan apa kita nak tengok kan.
Jadi plotkan mana nak pergi dan apa nak buat guna google map.
Kirakan sekali berapa harga aktiviti yang kita akan bayar dan kalau boleh cuba cari alternatif untuk dapat diskaun.
5. PENGINAPAN

Bergantung juga pada preferable kita. Kalau nak luxury pun ada, nak standard pun ada.
Sebab dekat Swiss ada hotel, motel, AirBnB dan juga campsite. Aku pilih AirBnb sebab aku suka duduk dekat dengan local.
6. MAKANAN

Dekat Swiss memang dah terkenal dengan mahalnya negara ni. Jadi kita tak boleh nak lari lah, tapi kita boleh control perbelanjaan dengan bawa makanan dari Malaysia.
Ada banyak kan sekarang or kita boleh masak kalau tempat kita sewa tu ada kitchen.  Tapi kedai halal tetap ada kalau nak makan luar.

Oh ya bawa botol air, sebab air dekat sana boleh isi mana mana sahaja dan fresh! Macam air Coway .
7. SEASON
Satu lagi benda penting adalah season apa nak pergi. Setiap season ada kelebihan dia dan masa daylight dia.
Winter memang ada salji dan sejuk tapi waktu siang dia pendek. Rugi lah kalau siang pendek sebab nak berjalan pun sekejap je kan.
Jadi pilihlah season yang lebih mesra masa, Autumn or Spring.
8. GO SLOW

Dengan keluarga kita kena go slow. Means kita nak nikmati saat-saat dengan mereka. Budak budak mungkin akan ingat ingat lupa tapi kita tak akan lupa moment dan saat ni dengan mereka.
Jangan nak kejar OOTD sampai lupa masa nak bersama. Tak apa tak ada gambar cun, tapi pengalaman tetap terpahat sampai bila bila.
9. BUDGET
Sesungguhnya travel sendiri lebih jimat dari travel dengan travel agen. Itu je haha.
10. LEARNING

Bila travel anak-anak akan belajar banyak benda. Disiplin, tepati masa, belajar culture baru, belajar hargai banyak benda.
Sebab masa ni, mereka akan tanya banyak soalan sebab mereka lihat benda benda baru. Kalau korang hiking, cuba fikir berapa banyak support motivasi nak bagi supaya sampai di puncak.
Paling penting, enjoy it.
Sekian tips bukan macam tips kan. Where next?
Sumber: Facebook Saizul Hafiz


Jangan Cabut Objek Tajam Yang Tertusuk Pada Badan. Ini Langkah Keselamatan Yang Kita Patut Tahu

Rasa ngeri dan sedih membaca kes kanak-kanak berumur 2 tahun yang meninggal dunia akibat tertusuk pisau. Katanya, si kecil tersebut berlari dan terlanggar pinggan yang ditinggalkan bersama pelam dan pisau di atas lantai. Mangsa tertusuk pisau sepanjang kira-kira 15 sentimeter (cm) di bahagian kiri perut yang terbenam hingga paras hulu pisau
Jika kejadian sebegini berlaku pada kita, tak mustahil tindakan yang pertama kita buat adalah mencabut pisau yang tertusuk tu kan? Itulah juga yang dilakukan oleh nenek mangsa yang akhirnya meninggal dunia apabila sampai ke hospital.

Penting untuk kita tahu bahawa tindakan mencabut pisau ini boleh membahayakan dan memburukkan lagi keadaan mangsa. Ini sebabnya anda DILARANG dari mencabut pisau atau apa-apa objek yang tertusuk di mana-mana anggota.

5 Langkah Keselamatan Yang Patut Kita Tahu Bila Tertusuk Objek Tajam
1. Jangan Cabut Objek Tajam Yang Tertusuk
Pertama sekali, JANGAN cabut objek yang tertusuk pada bahagian badan mangsa. Ini kerana objek tajam yang masih kekal tertusuk akan menjadi penghalang kepada berlakunya perdarahan kerana ia masih melekat di tempat yang terlibat dan memberikan tekanan pada kawasan tersebut dari terus mengalirkan darah.

Jadi, bila anda tarik objek tersebut keluar, penghalang tadi dah tidak ada, malahan geseran dari objek sewaktu dikeluarkan boleh terus mencederakan kawasan sekitarnya lalu berlakulah perdarahan yang banyak. Perdarahan yang teruk boleh mengancam nyawa.
2. Tekapkan Kawasan Tertusuk Dengan Kain Bersih
Bagi mengelakkan mangsa kehilangan darah yang banyak, ambil kain bersih dan tekapkan pada sekeliling pisau atau bahagian yang tertusuk seperti bentuk cincin atau donat.
Jika objek telah tertanggal dengan sendirinya, ambil kain dan beri tekanan pada kawasan luka dengan kain bersih supaya pendarahan dapat dikawal.
Foto Kredit: First Aid For Life
Cara balutan pertolongan cemas jika ada objek tajam yang tertusuk.
Foto Kredit: Singapore Emergency Responder Academy
3. Tekanan Tidak Melebihi 10 Minit
Tekanan hendaklah tidak melebihi 10 minit dan dilepaskan bagi membolehkan aliran darah ke organ atau anggota tubuh dapat dikembalikan.
Jangan ikat anggota yang tercedera kerana ia boleh merosakkan tisu dan organ badan kerana tidak mendapat bekalan darah yang secukupnya.

4. Tinggikan Anggota Luka Dari Paras Jantung
Tinggikan anggota yang luka dari paras jantung untuk mengurangkan darah mengalir keluar.
5. Kurangkan Pergerakan
Pastikan anda bertenang kerana anda perlu mengelak daripada banyak bergerak.
Pergerakan yang banyak boleh menyebabkan pendarahan dan kerosakan pada tisu anggota.
Foto Kredit: Front Line Health
Segera Dapatkan Bantuan
Pastikan anda bersegera mendapatkan bantuan dan rawatan daripada anggota perubatan di klinik atau hospital berdekatan atau dapatkan seseorang untuk menghubungi talian 999.
Selain memastikan faktor keselamatan, penting untuk kita tahu langkah keselamatan yang sebetulnya kerana tindakan awal mungkin dapat mengelakkan kehilangan nyawa. Salam takziah diucapkan kepada keluarga mangsa.
Diharapkan agar kita lebih berhati-hati dan tidak mengambil mudah terhadap kecederaan domestik. Semoga ilmu yang dikongsikan ini dapat membantu memberi sedikit ilmu dan membantu anda melakukan tindakan awal sekaligus membantu menghindari kehilangan nyawa.
*Sumber rujukan: Very Well Health, Jururawat Bel Nawhen


Khasiat Kopi Halia Ketumbar, Bagus Untuk Demam, Selesema Dan Perut Berangin!

Cara perubatan tradisional bukanlah perkara yang asing lagi kepada masyarakat zaman kini. Hal ini kerana, ia banyak digunakan oleh orang-orang lama sebagai rawatan alternatif selain pergi ke hospital.
Justeru itu, kali ini penulis ingin kongsikan resepi kopi halia ketumbar yang berkhasiat untuk merawat sakit yang ringan seperti batuk dan selsema, sekiranya anda tidak berkesempatan berjumpa doktor. Resepi perubatan tradisional ini telah dikongsikan oleh Roslan Mamak Haji.

Baca juga: Doktor Kongsi Resipi Anti Anemia, Makan Kerabu Sayur Ini Yang Kaya Zat Besi!
PERUBATAN TRADISIONAL: KHASIAT KOPI HALIA KETUMBAR

Keadaan cuaca yang tak menentu sekarang, macam-macam penyakit hinggap. Terutama selsema, sakit tekak, demam, badan lesu dan angin satu badan, kurang selera makan dan macam-macam lagi. Masa kecil dulu generasi Mamak Haji jarang ke hospital. Hospital pun jauh, nak tunggu bas kadang hilang sendiri sakit.

Kena pula bawa botol sendiri. Botol kosong yang ada pun masa itu cuma botol oren FN kaca atau botol kicap je. Kena basuh bersih botol ini, kalau tidak ubat air akan berbau kicap. Bayaran hospital cuma lima kupang, tapi tunggunya punya lama untuk jumpa doktor biasanya dah hilang sakit dah.
Dengan sebab itu kalau sakit ringan seperti batuk, selsema, luka-luka, sakit kepala dan demam yang merawat kita adalah ibu kita. Kadang ibu kita macam doktor tak bertauliah, pegang dahi kita saja dah tahu sakit apa? Kadang kita tak cakap pun, ibu kita tahu sakit apa. Begitu rapat kasih ibu dan anak pada masa itu.
Bila teringat ubat-ubatan ibu untuk selsema dan batuk ini, teringat ubat minum yang ibu buat. “Kopi halia ketumbar” yang mujarab untuk batuk, selsema, perut sebu, angin dan juga buka selera makan. Cuba resipi ubat yang terbaik ini supaya warisan menyediakan minuman berubat di dapur rumah kita tidak hilang di telan zaman moden ini.
RESEPI KOPI HALIA KETUMBAR

BAHAN-BAHAN & CARA PENYEDIAAN

1 sudu besar biji ketumbar
1/2 sudu kecil lada hitam
1 atau 2 buah pelaga
Halia kering
2 sudu besar sirap gula melaka

Ambil biji ketumbar, lada hitam dan buah pelaga untuk digoreng kering.
Selepas sejuk tumbuk kasar bahan-bahan ini.
Dalam sebuah periuk kecil panaskan 2 cawan air.
Bila air mula mendidih masukkan halia kering, ketumbar, lada hitam dan buah pelaga.
Masak air sehingga air dalam periuk itu menjadi 1 1/2 – 1 cawan air.
Tapiskan air itu dan tambahkan sirap gula melaka tadi biasanya dua sudu besar ok. Kalau anda nak tambah boleh saja.

Minum dalam keadaan panas ye dan rasa hasilnya.
Sumber: Facebook Roslan Mamak Haji


Peruntukan Premis Perniagaan Milik Bumiputera Perlu Dilaksanakan Untuk Rapatkan Jurang Ekonomi

Peruntukan premis perniagaan milik Bumiputera di pusat beli-belah seperti dihasratkan kepemimpinan Perdana Menteri, Datuk Seri Ismail Sabri Yaakob, perlu dilaksanakan mengikut mekanisme tertentu supaya mampu merapatkan jurang ekonomi dalam kelompok masyarakat.
Meskipun usaha kerajaan itu disifatkan bertepatan dengan aspirasi melonjak sosioekonomi Bumiputera, ia dikhuatiri bakal berdepan pelbagai risiko seperti penyalahgunaan kuota, penyelewengan dan sikap mengaut ‘untung atas angin’.

“Sikap Bumiputera punca gagal dominasi sektor perniagaan”
Kredit: Astro Awani

Ketua Aktivis Persatuan Pengguna Islam Malaysia (PPIM), Datuk Nadzim Johan, berkata kegagalan Bumiputera untuk mendominasi sektor perniagaan, dengan meningkatkan daya saing mereka setanding kelompok masyarakat lain sebenarnya berpunca daripada sikap.

Sehubungan itu, beliau menggesa supaya sebarang peruntukan, termasuk berbentuk kuota yang dikhaskan untuk Bumiputera perlu bebas daripada kerenah birokrasi, tetapi melalui proses seliaan rapi.
“Kenapa banyak kontrak atau kuota perniagaan, lazimnya diberi kepada kelompok masyarakat lain? Antaranya berpunca daripada turnaround (pulangan) yang singkat berbanding jika diusahakan Bumiputera.
“Sebenarnya peniaga Bumiputera ada masalah sikap, justeru bantuan dalam bentuk kuota sahaja tidak mencukupi, tetapi ia perlu disusuli atau disokong dengan didikan untuk memberi asas keusahawanan.
Tambahnya lagi, tanpa didikan dan pendedahan betul kepada dunia perniagaan, ada peniaga Bumiputera yang cenderung untuk mengambil jalan singkat dan mengaut keuntungan atas angin.
Ini juga termasuk perniagaan yang menyaksikan pemilik premis menjual lesen, kuota atau peruntukan niaga tertentu kepada orang lain, sekali gus berupaya mengaut keuntungan segera dan tidak memerlukan pengeluaran modal.
Kuota premis perniagaan milik Bumiputera perlu diwujudkan
Perdana Menteri pada 18 November lalu, dilaporkan berkata kuota premis perniagaan milik Bumiputera di lokasi strategik perlu diwujudkan, selaras usaha meningkatkan daya saing dan mengukuhkan ekonomi golongan berkenaan.
Ia antara cadangan yang diutarakan dalam mesyuarat Majlis Kemakmuran Bumiputera (MKB), namun peruntukan kuota itu akan dilakukan dengan telus dan adil.
Langkah itu bagi memastikan matlamat utama untuk membantu perniagaan Bumiputera yang layak dan berpotensi berupaya tercapai, tanpa disalah guna sehingga tersasar daripada objektif sebenar serta sejajar aspirasi Keluarga Malaysia.
Kerajaan turut berhasrat menyemak semula pengurusan pusat beli-belah yang dimiliki syarikat berkaitan kerajaan (GLC) supaya diuruskan oleh syarikat tempatan dalam memastikan peniaga-peniaga tempatan khususnya Bumiputera mendapat peluang menjalankan perniagaan mereka.
Kredit: The Crazy Tourist
Yang Dipertua Wilayah Persekutuan Persatuan Penjaja dan Peniaga Kecil Melayu (PPPKM), Mohamad Abdullah, pula menyifatkan dasar diumumkan Perdana Menteri untuk membantu Bumiputera adalah amat wajar, memandangkan ramai peniaga dalam kalangan kelompok berkenaan terpaksa ‘gulung tikar’ berikutan kesan pandemik COVID-19.
Bagaimanapun, katanya, aspek pelaksanaan dasar sedemikian, khususnya membabitkan agensi di lapangan dan di peringkat bawahan harus dipantau dari semasa ke semasa, memandangkan terdapat ‘campur tangan’ dari pihak tertentu.
Mohamad juga mencadangkan supaya aspek lokasi dan penempatan tapak niaga diambil kira bagi memastikan usahawan Bumiputera tidak ‘dibunuh’ secara halus.
Katanya, hal itu kerana segelintir pengurusan premis perniagaan dilihat sengaja meletakkan usahawan dan penjaja kecil Bumiputera di lokasi tidak strategik sehingga merencatkan kadar jualan mereka.
“Jangan nanti bila keperluan untuk penuhi kuota, Bumiputera ini dicampak ke penjuru dan lokasi tidak strategik kerana tindakan sedemikian tidak meraih sebarang manfaat positif.
“Oleh itu, perlu ada seliaan dan pemantauan bagi memastikan dasar ini tidak sekadar cantik di atas kertas, tetapi buruk di lapangan,” katanya.


Asyik Tergaru-Garu 24 Jam NON-STOP, Rupanya Ini Sebab Perut Selalu Gatal Ketika Hamil

Kerengsaan atau kegatalan pada kulit adalah masalah biasa bagi kebanyakan ibu hamil yang cenderung muncul pada bulan kelima atau keenam kehamilan. Namun, makin besar perut, makinlah kelihatan garisan kemerah-merahan dan makin rasa gatal. Apa yang menyebabkan perut gatal ketika hamil ni ya?
Berikut merupakan antara punca kepada kegatalan ini yang menyebabkan anda tergaru-garu selama 24 jam tanpa henti. Rimas juga!

Baca juga: UPT Dua Garis, Tapi Langsung TIADA Tanda Macam Hamil, Normal Ke?
APA YANG MENYEBABKAN PERUT GATAL KETIKA HAMIL?

Apabila kulit mengembang,  kelembapan pun akan berkurangan dan inilah masanya kulit kering cenderung berasa gatal dan tidak selesa. Bukan sahaja perut, bahagian punggung pun mungkin gatal-gatal tau!

1.Regangan kulit
Agak menakjubkan sejauh mana kulit pada perut anda akan meregang apabila anda mencapai tempoh penuh kehamilan. Malah, anda mungkin mula perasan jaluran merah atau merah jambu berkembang di perut apabila kulit anda meregang untuk menampung rahim yang semakin membesar. Stretch mark juga biasanya ada pada payudara, peha, dan punggung semasa hamil.
2.Pruritic urticarial papules and plaques of pregnancy (PUPPP)
Sering dipanggil ruam kehamilan, PUPPP ini akan menyebabkan benjolan merah kecil dan gatal-gatal berkembang pada kulit anda pada bulan-bulan akhir kehamilan. Benjolan ini boleh terjadinya tompok atau plak pada perut anda yang sangat gatal. Plak juga boleh merebak di atas paha dan bahagian punggung.
3.Kulit kering
Kulit kering juga merupakan punca biasa menjadikan kulit gatal di mana-mana sahaja bahagian badan, termasuk perut anda yang sedang membesar. Ramai orang hamil mengalami kulit kering akibat perubahan hormon yang menyebabkan kulit kehilangan sedikit kelembapan dan keanjalan. Anda juga mungkin melihat beberapa pengelupasan kulit juga.
Apa yang boleh anda lakukan untuk atasi perut gatal semasa mengandung?

Nasib baik, terdapat beberapa cara untuk mencari kelegaan untuk gatal-gatal ini. Antaranya adalah:
-Jangan menggaru. Walaupun tersangatlah gatal, menggaru ini akan meninggalkan parut pada kulit anda dan hanya akan menyebabkan lebih banyak kerengsaan.
-Guna pelembap atau moisturizer yang sesuai. Pelembap yang ringan, lembut, bebas pewangi boleh membendung kegatalan buat sementara waktu dan gunakannya dengan kerap.
-Sapukan pada minyak vitamin E. Untuk pengetahuan anda, minyak vitamin E sangat menyembuhkan dan bagus untuk puting sakit selepas mengandung juga.
-Gunakan air purifier atau air humidifier dalam bilik untuk tujuan melembapkan udara. Ia mungkin membantu mengelakkan kulit anda daripada kering, tetapi teruskan dengan berhati-hati, kerana ia juga boleh merebakkan kuman dan mencetuskan alahan jika digunakan secara tidak betul.
-Pakar sering mencadangkan untuk menggunakan produk yang mengandungi oatmeal ke dalam tab mandi dicampurkan dengan air suam seperti strategi sama untuk merawat ekzema. Ia mungkin membantu menghilangkan gatal-gatal yang disebabkan oleh kehamilan anda juga. Masukkan oat ke dalam air yang mengalir, kemudian rendam bdan selama 10 hingga 15 minit.
*Di sebalik semua kegatalan ini, berita baiknya, ramai dalam kalangan ibu hamil akan hilang gatal sebaik sahaja tamat proses kehamilan nanti. Gatal ini tak mengapa, jangan gatal lain ya…
Sumber: Healthland, WhatToExpect


Benarkah Jika Perut Ibu Mengandung Besar, Maka Bayi Pun Besar?

Saiz Perut Ibu Mengandung
Ramai orang beranggapan bahawa saiz perut ibu dan saiz perut bayi itu ada kaitan? Betul ke? Kalau saiz perut ibu tu besar, bayi itu dianggap sihat tapi kalau saiz perut ibu tu kecil dan tidak mencerminkan usia kandungan, bayi itu dikhuatiri tidak sihat?
Ada kebenarannya juga bila kita lihat kepada saiz dan bentu perut ibu mengandung dan saiz perut bayi di dalam kandungan. Tetapi disebabkan terlalu banyak faktor yang boleh mempengaruhi saiz perut bayi, ia tidak boleh dijadikan kayu pengukur yang sebenar.

Bila tengok gambar perut ibu mengandung di Internet, terfikir juga kenapa perut kita tidak begitu. Kadang-kadang, perubahan perut ibu mengandung juga tidak dirasai, kecuali ada orang yang tegur.
Saiz perut kecil
Foto Kredit: sheknows.com

Ada yang risau kalau saiz perut ibu masih kecil walaupun usia kandungan sudah menjangkau trimester kedua. Malah ada yang masih belum menyedari kehamilan anda.

Tidak mengapa, anda tidak perlu risau sebenarnya. Asalkan anda mengikut jadual pemeriksaan yang disarankan atau berjumpalah dengan doktor sekurang-kurangnya sekali sebulan dan bayi anda didapati sihat dan membesar dengan sepatutnya.
Usia kandungan
Foto Kredit: telegraph.co.uk
Walaupun pakar yang berpengalaman berpuluh tahun sekalipun, pasti tidak dapat meneka dengan tepat usia kandungan hanya dengan melihat kepada saiz perut ibu. Melainkan ibu tadi baring dan perut beliau diperiksa dengan lebih teliti, barulah mereka membuat penilaian yang lebih terperinci.
Ini adalah disebabkan saiz perut ibu bergantung kepada tinggi, berat, bayi pertama atau bayi yang ke berapa, kedudukan bayi di dalam perut dan samada anda mengandung anak kembar dua atau lebih.
Perut ibu mengandung kecil, maka bayi kecil?
Malah ada teori mengatakan jika saiz perut ibu kecil, maka kecillah bayi yang bakal dilahirkan. Jika saiz perut ibu besar, maka besarlah bayi tersebut. Tetapi jika ibu yang mengandung tadi adalah seorang yang tinggi dan mempunyai otot yang besar, perut anda barangkali meninggi dan bukan ke hadapan.
Sebaliknya pula yang berlaku jika anda seorang yang pendek atau berbadan kecil dan mengandung bayi yang besar, saiz perut anda pasti akan membulat dan orang ramai pasti tahu anda sedang mengandung.
Pemeriksaan ultrasound
Foto Kredit: manchestereveningnews.co.uk
Saiz perut ibu yang seakan tidak kena dengan tarikh anda dijangka bersalin memerlukan ultrasound scan untuk kepastian. Ukuran yang diambil sewaktu ultrasound boleh menentukan dengan lebih tepat umur kandungan dan tarikh anda dijangka bersalin.
Untuk keselamatan anda juga kerana jika bayi terlalu besar, anda mungkin memerlukan pembedahan untuk melahirkan bayi anda dengan selamat. Jika sedang mencari, rujuk senarai klinik yang sediakan khidmat scan 3D/4D ini.
Jangan terlalu risau
Jika ada orang memberikan komen kepada anda seperti “Besar kandungan awak, baguslah bayi sihat” atau “Betul ke dah 6 bulan, macam takde apa-apa lagi pun?”, mungkin boleh membuatkan anda berasa lega atau tertekan. Lagi lagi ada yang bertanya, “Dah tahu, lelaki ke perempuan?”.
Tetapi sekarang setelah anda tahu bahawa saiz perut ibu mengandung dan saiz perut bayi tidak mempunyai kaitan yang sepenuhnya, anda tidak perlu mengambil serius sangat. Asalkan ultrasound dan doktor mengesahkan bayi di dalam kandungan berada dalam keadaan sihat, itu yang lebih penting.
Akhir kata
Kesimpulannya, saiz perut ibu mengandung dan saiz perut bayi tidak mempunyai perkaitan secara langsung. Jika ada masa, baca dan pelajari proses kelahiran yang disediakan oleh Kementerian Kesihatan Malaysia.
Terimalah seadanya asalkan ibu dan bayi selamat sepanjang tempoh kehamilan sehingga bersalin nanti.


Cara Mengatasi Perut Kembung Semasa Mengandung, Tanpa Ubat!

Perut kembung dan berangin antara masalah yang sering dihidapi tidak kiralah daripada bayi, orang dewasa hinggalah warga tua.
Wanita hamil juga tidak terkecuali. Malah, masalah perut kembung semasa mengandung adalah salah satu masalah paling kerap berlaku pada wanita.

Foto Kredit: realpregnancysigns.com
Punca Perut Kembung Semasa Mengandung
Ia disebabkan:

1. Perubahan hormon progesterone
Hormon progesterone sebenarnya membantu wanita hamil kekal sihat sepanjang kehamilan.

Apabila wanita hamil, proses pencernaan yang diaktifkan oleh hormon ini menjadi perlahan menyebabkan perut mudah masuk angin, kerap sendawa dan kentut.
2. Sembelit
Apabila wanita hamil makan, bayi dalam rahim akan mengambil nutrisi dan air dalam makanan itu.
Sisa makanan yang kering akan menjadi najis yang keras, menyebabkan sembelit dan perut kembung semasa mengandung.
3. Pertambahan berat badan
Wanita hamil biasanya akan makan banyak daripada biasa dan jarang bersenam.
Apabila berat badan bertambah, perut menjadi semakin tidak selesa dan kembung.
Namun, tidak seperti yang lain, wanita hamil tidak digalakkan mengambil ubat untuk membuang angin takut menjejaskan kandungan.
Foto Kredit: vau.fi
Jadi apa yang boleh dilakukan untuk mengurangkan perut kembung semasa mengandung?
1. Banyakkan pengambilan cecair
Selain air dan jus buah untuk meningkatkan cecair dalam badan, boleh juga mengambil sup dan buah-buahan yang tinggi kandungan air.
Foto Kredit: wishesndishes.com
2. Makan dalam kuantiti kecil
Setiap kali makan, pastikan ia dalam kuantiti yang kecil namun kerap. Dengan ini, makanan mudah dicerna dan dapat mengelakkan perut kembung semasa mengandung.
Ia juga dapat mengurangkan masalah sembelit.
3. Kunyah perlahan-lahan
Elak makan terburu-buru agar saluran usus tidak ‘overload’ dan dalam masa sama anda akan menelan angin yang boleh menyebabkan perut kembung.

4. Banyakkan serat
Keladi, lobak, whole wheat, epal, pear dan oatmeal tinggi serat.
Serat memudahkan penyerapan pada sistem pencernaan dan memudahkan pengaliran makanan dalam badan.
Foto Kredit: blogcdn.com
5. Kurangkan makanan berminyak dan berangin
Bawang merah, kubis, brokoli adalah antara makanan penyebab angin dalam badan.
Makanan berminyak pula melambatkan proses pencernaan yang menyebabkan masalah perut kembung semasa mengandung bertambah buruk.

6. Kurangkan gula yang diproses
Waktu mengandung memang ada yang mengidam benda-benda manis. Kurangkan minuman berkarbonat dan jus buah dalam tin atau botol kerana ia tinggi gula.
Minum jus perahan segar terutamanya buah aprikot, pisang dan peach sebagai pengganti gula-gula dan minuman dalam tin.
Foto Kredit: kitchenette.jezebel.com
7. Elak makanan mengandungi sorbitol
Chewing gum dan makanan pengurus badan mengandungi sorbitol yang menyebabkan perut kembung semasa mengandung dan berangin.
8. Tenangkan diri sebelum dan semasa makan
Elak makan dengan gelojoh kerana semasa makan udara akan masuk bersama. Tarik nafas sebelum makan tenang semasa menjamu makanan.
9. Buat senaman setiap hari
Jika kerap duduk, angin dalam perut sukar keluar. Jika selalu lakukan pergerakan, angin dalam perut mudah keluar.
Foto Kredit: mommi.com
10. Catat senarai makanan
Setiap kali selesai makan, catat apa yang sudah diambil. Jika dalam masa enam jam selepas makan, mudah untuk kenal pasti jenis makanan yang membuatkan perut kembung.
Foto Kredit: blog.surrogates-eggdonors.com
Biasanya, perut kembung semasa mengandung berlaku pada awal kehamilan
Apabila masuk ke peringkat akhir kehamilan, masalah ini akan berkurangan.
Tetapi jika masalah perut kembung semasa mengandung berpanjangan hingga sakit seluruh badan, cirit-birit dan pendarahan pada najis, segera lakukan pemeriksaan di klinik berdekatan. Dikhuatiri jika keadaan ini berterusan akan menjejaskan kandungan.


Perut Sakit Tanda Anda Dijangkiti Wabak Covid-19?

Penularan wabak Covid-19 sangat mengerunkan rakyat Malaysia. Hal ini kerana virus tersebut telah merebak secara meluas dan boleh menjangkiti sesiapa sahaja.
Umum mengetahui, Covid-19 merupakan sejenis virus yang menjangkiti sistem pernafasan. Namun, ia juga boleh menjangkiti sistem gastrousus. Penyakit Gastroenteritis adalah radang pada lapisan usus yang berpunca daripada jangkitan.

Punca jangkitan virus ini adalah daripada bakteria atau parasit yang tersebar melalui makanan atau air tercemar.
Baca juga: Kit Ujian Kendiri Covid19: Harga, Cara Penggunaan & Jenama Yang Diluluskan KKM

GEJALA PERUT SAKIT TANDA COVID-19?
Sakit perut yang dialami oleh seseorang agak susah untuk diagnosis jika tidak melakukan pemeriksaan kesihatan di klinik mahupun hospital. Antara gejala sakit perut yang sering dialami oleh mereka adalah gastroenteritis.

Secara tidak langsung, simpton seseorang telah dijangkiti virus Covid-19 adalah sama dengan seseorang yang mengalami masalah gastroenteritis.

Sekiranya anda mengalami masalah gastroenteritis yang kebiasaannya berkait dengan masalah keracunan makanan atau pengambilan air tercemar, simptomnya sama seperti sakit perut. Hanya membezakan cuma pada aspek patologi penyakit seperti agen mikroorganisma penyebab dan proses berlakunya jangkitan tersebut.

Menurut Pertubuhan Kesihatan Sedunia (WHO), individu yang dijangkiti dengan wabak COVID-19 akan mengalami simptom ringan yang berkaitan dengan sistem pernafasan. Walau bagaimanapun, terdapat juga segelintir pesakit yang melaporkan simptom gastrousus seperti perut sakit, cirit-birit dan lain-lain.
Justeru itu, sebagai langkah berjaga-jaga sentiasalah menjaga kebersihan persekitaran dan diri sendiri.
Sumber: Hello Doktor


“Perut Tak Membesar…” Ibu Kongsi Kisah ‘Baby Ajaib’ Viral, Period Ada Je Setiap Bulan…

Baru-baru ini tular di media sosial mengenai kisah ajaib seorang ibu di mana dia berjaya melahirkan anak tanpa mengetahui dirinya mengandung.
Menerusi hantaran Facebook milik si ibu bernama Nurul Atiqah, dia sama sekali tidak mengetahui dirinya hamil kerana tiada sebarang alahan yang dialaminya.

Baca juga: 5 Tips Ibu Boleh Amalkan Untuk Banyakkan Susu Badan, Paling Menjadi!
IBU KONGSI KISAH BABY AJAIB VIRAL, PERIOD ADA SETIAP BULAN

Tambahnya lagi, kitaran haid juga seperti biasa dan normal. Dalam tempoh sembilan bulan mengandung, dia mengambil pil perancang kerana tidak tahu ada ‘isi’ di dalam.

Haid: Haid Datang setiap bulan. Setiap hujung bulan haid akan datang seperti biasa. Anggaran 5 ke 6 hari.
Perancang: Pil perancang makan setiap bulan dan tak pernah skip.
Atiqah selamat melahirkan bayi ajaibnya itu pada 19 Oktober, Rabu pada jam 8.45 pagi. Kelahiran bayi perempuan itu disambut oleh suaminya bersaksikan anak sulung berusia satu tahun dua bulan.
Bila bersalin: Bersalin pada 19/10/2022 hari rabu pada pukul 8.45 pagi. Telah disambut oleh suami. Bersaksikan anak sulung yang berusia 1 tahun 2 bulan.
Malam sehari sebelum Atiqah melahirkan, dia mengalami sakit perut seperti masuk angin dan muntah beberapa kali. Keesokan harinya, perutnya mula tidak selesa seolah-olah ingin membuang air besar.

Saya masuk ke dalam bilik air beberapa kali tapi rasa tidak selesa di perut makin menjadi. Saya membuat keputusan untuk ajak suami ke hospital tetapi oleh kerana sudah tidak tahan.
Saya melahirkan bayi perempuan di atas sofa dengan disambut oleh suami. Saya meminta suami saya untuk menghubungi pihak ambulans. Sebelum pihak ambulans tiba ke kediaman kami. Suami telah mengikat tali pusat menggunakan tali kasut.
Perasaan terkejut dan gementar menyelubungi dirinya kerana tidak ada sbearang perbezaan ketika hamil. Dia juga memberitahu perutnya agak sedikit kecil berbanding sewaktu mengandungkan anak pertama.
Perasaan saya waktu itu sangat terkejut dan gementar seluruh badan, begitu juga dengan suami. Sepanjang 9 bulan ,saya tidak menyedari kehadiran janin di dalam rahim saya. Kerana tidak merasa sebarang pergerakan dan perut tidak membuncit begitu besar seperti pengalaman mengandung dan melahirkan anak pertama.

Berbeza dengan pengalaman saya melahirkan anak pertama dahulu. Perut besar, hidung kembang dan semuanya kembang. Syukur bayi saya sihat dan sempurna walaupun tidak pernah menerima sebarang rawatan.
Si ibu bersyukur kerana semuanya selamat dan berjaya menjaga kandungan yang tidak ketahui selama 9 bulan. Kuasa Allah sungguh menakjubkan.
 Sepanjang kehamilan juga saya tidak membuka buku rekod kesihatan ibu di klinik kesihatan dan sudah pasti tiada sebarang rekod kesihatan ibu dan anak di klinik kesihatan. Syukur allah melindungi dan menjaga anak dalam kandungan sehingga lahir ke dunia.
Sumber: Facebook Eyka Ika


Pesakit Koronavirus Di Langkawi Kembali Sembuh Sepenuhnya & Telah Dibenarkan Pulang

PESAKIT YANG DISAHKAN 2019-nCoV DI HOSPITAL SULTANAH MALIHA LANGKAWI, TELAH DIBENARKAN PULANG
Pada 29 Januari 2020, satu (1) kes melibatkan seorang kanak-kanak perempuan warganegara China telah dilaporkan positif bagi jangkitan 2019-nCoV dan dirawat di wad isolasi Hospital Sultanah Maliha, Langkawi. Dalam tempoh rawatan dan pemantauan ini, sampel klinikal telah diambil semula sebanyak dua kali berturut-turut.

Hasil ujian pengesanan ulangan 2019-nCoV yang dijalankan ke atasnya sebanyak dua (2) kali ini, telah didapati negatif. Beliau kini berada dalam keadaan sihat dan telah dibenarkan pulang.

Kes ini menunjukkan bahawa jangkitan 2019-nCoV boleh dirawat dan pesakit boleh kembali sembuh sepenuhnya, sebagaimana banyak lagi kes lain yang turut dilaporkan di negara China. Tanggapan ramai bahawa penyakit ini pastinya membawa maut kepada mereka yang menghidapnya adalah tidak tepat.

KKM ingin mengucapkan tahniah kepada Hospital Sultanah Maliha Langkawi yang telah memberikan rawatan dan pemantauan yang rapi sehingga kanak-kanak ini sihat semula dan dibenarkan pulang.
(Kebenaran telah diberikan oleh keluarga untuk penerbitan)

*Sumber: KENYATAAN AKHBAR
KETUA PENGARAH KESIHATAN
KEMENTERIAN KESIHATAN MALAYSIA
4 Februari 2020 @ 10.50pm


Pesan Adibah Noor Untuk Elak Kemalangan Jalan Raya Dengan Menghindari 7 Perkara Ini

Walaupun kita dah didedahkan dengan punca dan sebab utama berlakunya kemalangan jalan raya tapi sedarkah kita bahawa kita boleh memilih langkah untuk mencegah. Bak kata pepatah mencegah lebih baik daripada merawat.
Jadi, mengapa perlu pentingkan diri dan abaikan 7 perkara mudah ini tanpa memikirkan keselamatan diri anda dan insan tersayang?

7 Kelalaian Utama Yang Anda Kena Elakkan!
Ha! Jangan sampai Adibah Noor marah, okay? Kak Adibah kita siap dah pesan elakkan perkara mudah ini. Ada 7 semuanya. Tak percaya? Cuba dengar lagu ni.

Kan betul kak Adibah dah pesan tu. So, kita sebagai pengguna jalan raya kenalah elakkan perkara yang tak diingini dan jadi pengguna jalan raya yang berhemah. Ingat tak apa pesan kak Adibah dalam video tadi? Ini admin senaraikan semula untuk anda semua.

Pertama jangan guna telefon bimbit semasa memandu, sentiasa pakai topi keledar, naik motor tu janganlah sampai 3, 4 orang. Terlebih muatan tu.
Kalau ada bayi gunalah car seat untuk bayi, pastikan tali pinggang keledar sentiasa dipasang setiap kali anda memulakan perjalanan. Jangan memecut macam mat rempit pulak. Pandu dengan berhati-hati ye. Paling penting jangan double park sebab anda akan menyusahkan orang lain.
Kesedaran Anda Kunci Utama!

Nampak tak dengan hanya mengamalkan beberapa sikap positif korang boleh elakkan kemalangan jalan raya daripada berlaku? Memang la tak 100% sebab wujudnya faktor luar yang boleh menyebabkan kemalangan berlaku. Tapi sekurang-kurangnya kita boleh kurangkan peratusan tu.
Bila risiko kemalangan berkurangan, anda juga bakal menikmati premium motor insurans / sumbangan Takaful yang lebih rendah. Anda mungkin tak sedari bahawa insurans / takaful motor telah pun diliberalisasikan (tak lagi mengikut tarif yang ditetapkan dulu), jadi ianya juga mengambil kira profil risiko individu!
Selain itu, antara langkah lain yang boleh anda ambil untuk melindungi insan tersayang serta kenderaan anda ialah melalui PIAM iaitu insuran kenderaan patuh shariah.
Kalau anda semua nak tahu PIAM membekalkan anda insuran kenderaan serta coverage tambahan jika berlaku kemalangan pada anda dan keluarga.
Berikut adalah produk yang mereka tawarkan:

Dibawah setiap kategori ada maklumat yang lebih detail. Pastikan anda baca, terlebih dahulu sebelum membuat sebarang pilihan dan meminta quotation harga bagi perlindungan yang anda inginkan.
Ni semua untuk mudahkan urusan anda jugak. At least anda boleh kenal pasti sama ada perlindungan yang ditawarkan sesuai dengan kemampuan anda atau tidak.
Kalau kita tak ambil inisiatif, siapa lagi betul tak? Jadi apa lagi yang anda semua tunggu dapatkan qoutation harga insuran tambahan melalui PIAM MPS sekarang jugak untuk melindungi kenderaan anda serta insan tersayang. Tak rugi pun survey, ianya untuk masa depan anda jugak.
Website: PIAM


Pesanan Untuk Si Ibu, Berhati-Hati Sebelum Mencuba Sebarang Petua Kepada Anak. Penting!

“Kenapa kulit anak aku ni merah-merah selepas guna petua ni? Alamak macam mana nak buat ni!”
PENGAJARAN SEBELUM IKUT APA-APA JENIS PETUA
Pengajaran yang saya dapat selepas mencuba petua hilangkan selesema menggunakan teknik bawang putih (Elak sebelum terkena):

phz8.petinsurance.com
1. Kenali jenis kulit baby anda (Nasib saya Baby Medina jenis kulit sensitif. Setiap baby punya kulit yang berbeza, untung bagi mommy yang ada baby kulit normal. Yang ni nak amalkan apa-apa petua pun tak apa sebab kulit normal.)

2. Sebelum amalkan apa-apa petua, pastikan teknik yang digunakan termasuk persekitaran BEBAS KUMAN (mata kasar nampak okay saja tapi kadang-kadang cara kita tu dah terjamin kebersihannya kita tak tahu. Sebab tu setiap produk yang nak dikeluarkan/dipasarkan kena melalui lab test utk menguji BEBAS KUMAN atau pun tidak). Pesan pakar kanak-kanak tadi, memadai sekadar menggunakan Minyak Telon/Yuyi sahaja.

3. Doktor INFORM cecair yang berkumpul di tapak kaki (gelembung) tu adalah MUKUS (Lendir dari dalam badan yang ditarik keluar oleh bawang putih). Tapak kaki Baby Medina ditoreh untuk pastikan mukus tu keluar sepenuhnya dan diberikan ASPIRIN untuk cuci luka dan krim antiseptik untuk elakkan INFECTION.
*(PART NI MEMANG KENA BERI PERHATIAN LEBIH):  Esok jika masih gelembung lagi memang nak kena pergi PMC segera untuk keluarkan lagi mukus yang terperangkap bawah tapak kaki.
KEADAAN ANAK YANG ALERGI DENGAN BAWANG PUTIH
www.facebook.com/CahayaMataRasmi
**Sekarang Baby Medina demam kesan daripada panas bawang putih semalam. Bak kata Doktor, masalahnya bukan pada berapa helai stokin yang digunakan. Kalau kulit baby zahirnya dah SENSITIF, if berlapik 10 stokin pun akan beri kesan melecur yang sama mcm Baby Medina. Sebab semalam teknik yang saya gunakan lebih kurang sama sahaja seperti yang kawan-kawan amalkan cuma bezanya saya balut bawang putih tebal-tebal dengan tisu yang kering (ketebalan sama macam menggunakan 2 stokin) sebelum saya pakaikan stokin.

Tak apa lah nasib Baby Medina ALERGY dengan bawang putih, kalau tak cuba petua semalam saya pun tak tahu anak saya alergy bawang putih. Moral of the story, setiap apa petua yang kita nak amalkan, peringatan untuk kawan-kawan yang bergelar IBU juga, jika yakin petua yang diamalkan terjamin 100% kebersihannya dan bebas kuman, baru lah amalkan. Semoga cepat sembuh Princess Mummy.. Sedih mummy tengok kaki kamu. Dah la hidung sumbat, batuknya lagi.. Mummy selalu doa biarlah semua sakit kamu pindah pada mummy pun tak apa. Jangan kamu yang sakit.
NOTA TAMBAHAN…
Oleh kerana Baby Medina ni batuk non-stop 3 hari lepaslah yang buatkan saya nak cuba petua-petua ni dengan niat nak sembuhkan sakit anak. Baby dah banyak hari tak nak minum susu sebabnya bila minum susu mesti tersedak sebab sambil minum (hidung sumbat + terbatuk-batuk). Kita yang ibu ni pun kesian dan seksa tengok rasanya. Saya dah cuba dengan kunyit hidup disapu pada batang hidung memang okay tapi hanya malam tu saja baby dapat tidur lena, bila bangun pagi esoknya hidung sumbat semula. Saya dah cuba dengan minyak masak dicampur bawang putih (sebelum sapu saya selawat dulu), tak lama lepas tu saya nampak jadi merah-merah di dada baby Medina. Sampai la saya mencuba kaedah letak dalam stokin tu. Itu pun bawang putih saya tak letak direct, saya balut dulu dalam tisu bagi tebal baru saya masukkan dalam stokin (masih belum give up dengan kaedah menggunakan bawang putih, sebab tu saya cuba pula kaedah lain).
www.facebook.com/CahayaMataRasmi
PESANAN UNTUK SEMUA IBU
Bila dah jadi macam dalam gambar tu yang buat saya betul-betul fobia dan tak berani cuba lagi petua lain yang melibatkan direct contact ke baby. Sekarag batuk baby dah pun makin kurang lepas pakar kanak-kanak syorkan amik nebulizer 3 kali sehari. Barulah selesema dan batuk baby makin kurang. Saya hargai nasihat kawan-kawan semua yang suggest untuk guna krim herba tropika tapi saya penah cuba sapu baby oil tro**** (lavender) pd baby, jadi bintik merah pada badan baby Medina. Kulit anak saya SANGAT SENSITIF, sebab tu saya tak berani lagi untuk cuba produk lain selagi doctor tak recommend. Ibu mana lah yang sanggup lihat anak sakit, sebab tu lah saya nak mencuba petua tradisional ni dengan harapan hidung tak sumbat lagi, tak ada lagi batuk non-stop seperti hari-hari sebelumnya.
www.facebook.com/CahayaMataRasmi
**Moral of the story: Petua tak salah, Bawang putih pun tak salah. Anak saya yang tak sesuai dengan kaedah yang perlu gunakan bawang putih, jadi saya STOP sampai di situ saja. Tak sangka issue ni diperbesarkan sampai macam ni sekali. Saya pun tak ada salahkan bawang putih. Apa-apa petua yang nak diamalkan sekalipun tuan/puan sekalian jangan dilupa aspek kebersihan juga.
Sumber: Cahaya Mata


Pesanan Ustaz Kepada Seorang Suami Yang Curang

Untuk suami yang curang, baca dan hayati pesanan Ustaz Azhar Idrus ini:
Suami : Ustaz, perempuan simpanan saya lebih ramping daripada isteri saya. Isteri saya gemuk.

Ustaz : Perempuan simpanan kamu pernah melahirkan anak kamu ke? Tentu tidak, bukan? Kerana dia lebih sayangkan tubuh badannya berbanding kamu. Isteri kamu pula sanggup korbankan tubuhnya kerana dia lebih sayangkan kamu dari tubuhnya sendiri.
Suami : Ustaz, perempuan simpanan saya manja dan lemah-lembut. Isteri saya langsung tiada masa  untuk saya dan kadangkala dia garang dengan saya.

Ustaz : Perempuan simpanan kamu tidak ada tanggungjawab untuk dipikul. Dia tidak perlu tahu masalah kamu, hutang-piutang kamu. Kerana itu dia sentiasa gembira bersama kamu. Berbanding dengan isteri kamu dia memikul semua masalah kamu. Masanya terpaksa dibahagi untuk menjaga kamu dan anak-anakmu. Kerana dia tahu menjaga anak-anakmu adalah tanggungjawabnya dan itu tanda cintanya padamu.

Suami : Isteri saya jarang memujuk saya berbanding perempuan simpanan saya. Dia sentiasa memujuk saya.
Ustaz : Isteri kamu sudah puas memujuk anak-anakmu bila mereka bertanya bila kamu akan pulang. Anak-anak mengadu tentang kamu yang tidak pernah mengambil tahu tentang mereka. Isteri kamu sudah cukup melindungi maruah kamu di mata anak-anakmu sedangkan kamu masih sibuk bergelumang dengan dosa bersama perempuan simpanan kamu. Perempuan simpanan kamu itu pernahkah terfikir tentang maruah kamu?
Suami : Tapi ustaz..
Ustaz : Beginilah, jika isteri kamu tidak cukup sempurna untuk kamu, kamu ceraikan saja dia. Mungkin dia terlalu baik untuk lelaki yang tidak tahu bersyukur seperti kamu. Cuba kamu fikir, kalau bukan kerana dia korbankan bentuk tubuhnya kerana kamu, sepanjang hayat kamu tidak akan melihat waris keturunan kamu. Kalau dia mahu, dia juga boleh memilih untuk mencintai dirinya sendiri dari mencintai kamu. Tetapi itulah pengorbanan seorang isteri yang tidak pernah kamu hargai. Bukan dia yang tidak cukup sempurna untuk kamu tetapi kamu yang tidak layak mendapat isteri sepertinya. Lebih baik kamu nilai diri sendiri dari kamu menilai isteri kamu kerana dia adalah ibu kepada anak-anakmu.


Jom Bawa Anak Naik Lebih 20 Jenis Belon Udara Panas Di Putrajaya Sempena Cuti Sekolah!

Nak naik belon udara panas macam di Capadoccia, Turki? Tak payah pergi jauh-jauh kerana Fiesta Belon Udara Panas Putrajaya telah kembali! Pesta tahunan yang diadakan di Putrajaya pada 28-31 Mac 2019 ini adalah yang yang ke-10 dalam sejarah penganjurannya. Berbeza dengan tahun sebelum-belumnya, pesta tahun ini mempunyai pelbagai tarikan baru terutamanya bentuk-bentuk belon yang unik.
ADA BELON UDARA PANAS BENTUK SOTONG?

Belon udara panas berbentuk badut, sotong, robot dan gajah ialah antara tarikan pada pesta tahun ini. Selain itu, belon iglu bercahaya yang direka menggunakan bahan kitar semula dan dikendalikan oleh juruterbang antarabangsa akan turut ditampilkan sebagai tarikan baharu pesta ini.

Lebih 14 negara menyertai acara ini diantaranya ialah Sepanyol, Slovakia, Brazil, Belgium, Jepun dan pelbagai lagi.

TIKET MASUK PERCUMA!
Tiket masuk ke acara selama 4 hari dari 8 pagi hingga 7 malam itu adalah percuma namun bagi pengunjung yang ingin mencuba pelbagai aktiviti yang disediakan oleh penganjur akan dikenakan bayaran sebanyak RM13 hingga RM300. Untuk mengetahui lebih lanjut mengenai pesta ini anda boleh melawat laman web rasmi iaitu https://www.myballoonfiesta.com.

*Jom pergi ramai-ramai!


Pesta Buku Big Bad Wolf 2020 Online Buat Kali Pertama (4-11 Nov). Ramai Dah Serbu!

Tak ada lagi pesta buku seperti tahun-tahun sebelum ini akibat pandemik, Big Bad Wolf kini telah melancarkan platform e-dagangnya kepada pembaca di Malaysia dengan katalog yang berjumlah lebih daripada 40,000 judul buku dengan potongan harga sehingga 90% dari harga runcit.
BBW Online Buat Pertama Kalinya
Jualan tahun ini, boleh diakses melalui https://shopbigbadwolfbooks.com/my yang akan bermula pada tengah malam pada 4 November dan berakhir pada 11.59 malam pada 11 November.

Memetik dari The Star, walaupun tidak menawarkan pengalaman menghadiri “Pesta Buku Terbesar Di Dunia” di mana pengunjung dapat melihat, mencium dan menyentuh buku-buku, penjualan dalam talian akan tetap memberikan pilihan yang luas kepada pencinta buku, bahkan lebih mudah tanpa meninggalkan keselesaan di rumah mereka sendiri.

Pengasas bersama BBWBS Jacqueline Ng berkata,

“Sayangnya, kami tidak dapat melakukan penjualan secara fizikal karena pandemik. Maka daripada mengadakan pesta buku yang biasanya berlangsung di lokasi tertentu, kami menggunakan ini sebagai kesempatan untuk memberi akses kepada lebih ramai rakyat Malaysia secara maya.
“Kami tidak mahu pandemik ini  menghalang misi berterusan kami untuk membina generasi pembaca baru dan menyebarkan kegembiraan membaca.”
“Dengan platform e-dagang baru kami, semua orang di Malaysia dapat membeli buku di BBWBS tahun ini dengan selamat, di mana pun mereka berada,” tambahnya.
Cara Beli Buku Di Big Bad Wolf Online
Bagi anda yang berminat untuk mendapatkan buku-buku murah dari Pesta Buku Big Bad Wolf, anda boleh terus ke laman web berikut: https://shopbigbadwolfbooks.com/my

ATAU
lihat update terkini di Facebook Big Bad Wolf Books.
Pelbagai Promosi & Penghantaran Percuma
Seperti tahun-tahun sebelum ini, terdapat pelbagai buku menarik dari pelbagai genre, serendah RM6 dan pelbagai lagi tawaran berganda.

Ini termasuk penghantaran percuma di Semenanjung Malaysia untuk pesanan melebihi RM180, manakala pembeli di Sabah dan Sarawak layak mendapat potongan 30% dari kos penghantaran tanpa perbelanjaan minimum.
Tawaran potongan RM5 dengan pembelian minimum RM80 atau potongan 10% dari jumlah bil dengan pembelian minimum RM300 juga ada.
Menarik, kan? Cepat serbu!


‘Petanda Apa Ni?’-Ikan Puyu Dari Sungai Naik Ke Darat, Masuk Surau Di Kuala Selangor!

Sejak kebelakangan ini cuaca di negara kita sudah masuk ke fasa ‘musim sejuk’ apabila ada sesetengah negeri yang mengalami cuaca hujan seharian. Bila sudah hujan seharian, kita tidak terlepas dari menghadapi situasi banjir dan yang terbaharu, kejadian banjir berlaku di Yan, Kedah semalam.
Selain itu, terdapat beberapa negeri lain juga yang mengalami cuaca hujan dan banjir kecil. Seperti apa yang dikongsikan di laman Facebook, kejadian berlaku di Kuala Selangor ini mendapat perhatian ramai apabila kelihatan beratus ikan puyu naik ke darat!

Baca juga: ‘Ada Darah Menitik, Bau Bangkai’-Rupanya Dalam Kereta Ada Ular Sawa Sebesar Lengan Lelaki Dewasa
IKAN PUYU DARI SUNGAI NAIK KE DARAT, MASUK SURAU!
Terdapat dua perkongsian video oleh Su Ahmad yang memaparkan beratus ekor ikan puyu dari sungai, naik ke darat dan menuju ke salah sebuah surau di Kuala Selangor.

Kejadian di Kuala Selangor hari ni.
Allahu Akbar! Allahu Akbar! Allahu Akbar! Petunjuk apakah yang Allah hendak sampaikan? Ikan-ikan puyu dari sungai naik hingga ke darat dan masuk ke surau. Bila rakyat Selangor masih tidak dibenarkan bersolat di surau, ikan-ikan yang pergi ke surau.

Tengok lah kejadian dengan mata hati ya. Bukan buat jenaka dengan kehadiran naiknya beratus-ratus ikan puyu ke darat menuju ke surau. Allah nak tunjukkan sesuatu. Dan kejadian banjir besar yang sedang melanda Kedah sekarang seperti tsunami daratan. Allahu Akbar. Ampuni lah kami, Ya Allah.

“ALLAHUAKHBAR! PETANDA APA AGAKNYA?”
Ramai pengguna Facebook juga melahirkan rasa risau kerana ini mungkin merupakan tanda yang diberikan oleh Allah SWT bahawa ada bencana yang bakal berlaku. Ini juga memberi peringatan buat orang ramai supaya berjaga-jaga akan keadaan sekeliling dan membuat persiapan jika berlakunya banjir besar.

*Sama sama kita doakan supaya bencana banjir yang melanda negeri Kedah dapat reda dalam masa terdekat.
Sumber: Su Ahmad


DIY Servis Peti Ais Yang Kurang Sejuk Tanpa Keluarkan Modal!

Peti sejuk kalau tidak sejuk bukan peti sejuklah namanya, mungkin peti sahaja. Bagi anda yang mengalami masalah peti sejuk yang kurang sejuk, mungkin boleh cuba dengan cara di bawah ini dan tiada modal yang diperlukan pun.
Baca juga: [VIDEO] Cara Mudah Cuci Mesin Basuh, Buang Kotoran & Keladak!

D.I.Y SERVIS PETI AIS YANG KURANG SEJUK TANPA KELUARKAN MODAL!

Tips DIY peti sejuk yang kurang sejuk. Boleh jimat mungkin dalam RM250, sebab DIY sendiri modal RM40 sahaja.

Itu pun keluar modal sebab masalah no 2 (di bawah), masalah no 1 tak perlu keluar modal langsung. Tak perlu panggil pomen somen. Kalau anda mengalami masalah ini, boleh cuba buat sendiri.

2 JENIS MASALAH PETI SEJUK
1. Masalah bahagian bawah peti dan bahagian freezer tak sejuk (letak ikan pon 2 hari dah buruk).
2. Masalah bila on peti ais, main breaker akan trigger dan off automatik, ada kebocoran arus.
CARA-CARA UNTUK DIY SENDIRI MASALAH 1:
1. Tutupkan suis peti ais.

2. Buka cover cooling coil seperti gambar.

3. Cabut perlahan-lahan cover dan cabut socket yang bersambungan.

4. Anda akan nampak ketulan ais dibelakang cover cooling coil telah menutup laluan udara sejuk ke atas dan kebawah, ini yang menyebabkan peti ais anda tidak sejuk.
2 CARA MENCAIRKAN KETULAN AIS
Ada 2 cara untuk mencairkan ketulan ais tersebut. Sama ada dengan menggunakan hair dryer atau biarkan peti ais mati dalam masa 3-4 hari.

5. Setelah ketulan ais dah mencair, tutup kembali semua cover yang dicabut dan pasang semua socket kembali ketatkan.
6. Jangan lupa cek takungan air, buang atas compressor dekat belakang peti ais. Takut-takut melimpah pulak air tu ya.
7. Peti ais boleh digunakan seperti biasa.
Untuk masalah kurang sejuk sahaja, kalau tidak sejuk langsung…sila panggil pomen yang lebih arif, mungkin gas habis atau compressor anda tidak berfungsi. Tapi apa salah mencuba cara ni dulu.
CARA-CARA DIY MASALAH 2:

1. Tutupkan suis peti ais.
2. Buka cover cooling coil seperti gambar.
3. Cabut perlahan-lahan cover dan cabut socket yang bersambungan.
4. Lihat glass heater yang berada dibawah cooling coil, mungkin telah pecah dan spring heater telah menyentuh body peti ais, ini yang menyebabkan main breaker selalu trigger dan off.
5. Keluarkan glass heater yang berada dibawah cooling coil dan tukar baru mengikut saiz yang sama. Modal glass heater cuma RM40 sahaja.
6. Pasang kembali glass heater dan semua cover dan socket yang dicabut.
7. Peti ais dah boleh dibuka tanpa masalah.
Sumber: Facebook Mohd Hafiz Zullkipeli


Petua Air Asam Gelugur Dari Thailand Ini Mampu Untuk ‘Nipiskan’ Perut Buncit Anda!

“Raya makan banyak, berat pun dah naik berkilo-kilo dah ni. Hmmm…”
Biasalah apabila tiba musim perayaan sudah pastinya kita akan menjamu selera tidak kira waktu. Masa inilah dimana segala perkataan ‘diet’ dibuang dari azam tahun baharu. Oleh itu, sudah tiba masanya untuk anda kembali menurunkan berat badan dan juga kadar kolestrol yang naik mencanak sempena Hari Raya. Mudah saja nak buat air ‘carbo blocker’ ni.

RESIPI AIR ‘MISS KERENGGA’
BAHAN-BAHAN YANG DIPERLUKAN

1.Asam glugur (5 ke 8 keping)

2.Gula melaka

3.Daun pandan(simpul atau koyakkan)
4.Air 5gelas (Sesiapa yang tak suka manis boleh abaikan gula melaka)
Amalkan minum sebelum makan, minum suam atau sejuk..tapi mestilah yang suam bagus.
Rebuskan semuanya sekali.
Khasiat asam glugur
Mengandungi pelbagai vitamin,mineral,serta sebatian penting sperti
●hydroxyl citric acid(HCA),
●serat
●hidroksi sitrik
●flavonoid
●asid askorbat(cantikan kulit)
●asid tartarat

Semua kandungan tersebut sangat bermanfaat untuk mencantikan kulit dan untuk menurun kan berat badan. Kandungan HCA yang tiggi pada asam gelugur dapat membantu mengurangkan nafsu makan serta mencegah pembentukan lemak dari penghasilan gula dari karbo yang diambil dalam makanan.
Maksudnya kalau korang minum air ni, badan korang tak kan serap lemak atau lemak takkan buat meeting dalam badan korang dalam bahasa mudahnya. Best kan? Makan tapi lemak tak stay.
gula melaka

●mengandungi pelbagai vitamin dan bagus untuk antioksidan.
●rendah glisemik indeks berbanding gula putih
daun pandan

●hilangkan bau badan
●anti oksidan
●menghilangkan lenguh badan
Sumber : Eiscya Isa


Petua Air Rebusan Pandan, Bawang Putih & Serai. Boleh Hilang Sakit Lutut!

Sakit lutut dan angin dalam badan merupakan perkara biasa terjadi tanpa mengira peringkat usia. Ada dalam kalangan kita yang masih muda tetapi sudah mempunyai masalah sakit lutut.
Pasti pelbagai cara dan petua dicuba untuk melegakan masalah yang anda alami kerana boleh menganggu keselasaan diri untuk menguruskan rutin harian. Jadi, anda boleh mencuba petua air rebusan pandan, bawang putih dan serai untuk melegakan sakit lutut, angin dalam badan dan sebagainya. Jom kita try!

Baca juga: 7 Sumber Makanan Yang Sesuai Untuk Bantu Pesakit Buah Pinggang
PETUA AIR REBUSAN PANDAN, BAWANG PUTIH & SERAI

Kalau yang sakit lutut, nak keluarkan angin dalam badan, lembutkan urat dan hilangkan peluh berlebihan. Boleh amalkan pagi selepas sarapan dan petang. Boleh letakkan dalam peti ais dan minum sepanjang hari. Insha-Allah berkesan.

Bahan-bahan:

3 batang serai
2 daun pandan
3 ulas bawang putih
3 gelas air

Cara membuat air rebusan ini:
1. Potong atau titikkan serai, pandan dan bawang putih.
2. Masukkan serai dalam periuk yang dah diisi air. Didihkan serai sampai wangi.
3. Kemudian masukkan daun pandan dan bawang putih. Didihkan sehingga menyusut separuh dan tutup periuk.

Jangan buka tutup periuk bagi mengelakkan semua wangian meruap ke persekitaran. Bila dah agak-agak suam, dah bolehlah minum seperti biasa. Minum air rebusan ini setiap hari pada bila-bila masa. Selamat mencuba!
Sumber: Facebook Ana Mahabu


Anak Asyik Tak Sihat & Kalau Sakit Lambat Sembuh, Ibu Ayah Kena Amalkan 6 Petua Ini

Sebagai ibu bapa pasti risau dan tak tenang bila melihat si anak jatuh sakit dan ia berlarutan sehingga menganggu rutin harian. Pelbagai cara pasti di cuba untuk memastikan anak kembali sihat tetapi tetap juga tidak menjadi dan beransur pulih.
Untuk mengelakkan si anak sering jatuh sakit, ibu bapa sebenarnya kena sentiasa amalkan enam petua di bawah seperti yang dikongsi oleh Puan Mazliana Mazlan. Petua ketiga sangat penting dan sering dilupakan. Rugi!

Baca juga: Bunga Lengkuas Rupanya Anti Kanser Payudara, Baru Tahu…
ANAK ASYIK TAK SIHAT? IBU AYAH KENA AMALKAN 6 PETUA INI

Nak start dari mana? Anak kerap tak sihat. Anak batuk lambat sembuh. Anak demam selalu sangat. Ibu ayah asyik kena ambik cuti. Amalkan enam petua di bawah:

1. Banyakkan real food, buah sayur, lemak baik dan protein. Walau tak semua selamat dengan teknologi sekarang, tapi usaha kenalkan real food dengan anak itu perlu.
2. Kurangkan makanan tinggi proses, terutama untuk bayi. Elakkan nestum dan bubur instant untuk baby tau. Makanan macam ni, khasiat mungkin tak ada langsung.

3. Bawa anak bermain dengan matahari pagi sebelum pergi kerja atau petang selepas balik kerja. Cuba jadikan rutin, dan lihat kesannya. Kejap sangat, seminggu dua dah boleh nampak.
4. Biar anak bermain dengan alam, bersentuh dengan tanah. Boleh baiki emosi dan mood anak. Penting untuk imuniti yang lebih baik.

5. Tidur anak yang cukup, penting sangat untuk tingkatkan imuniti. Perlu untuk tubuh anak bekerja dengan baik setiap hari.
6. Elakkan penggunaan bahan kimia bertoksik terutama dari sabun, bedak dan minyak rambut yang setiap hari anak tak lepas guna.
Moga bermanfaat.
Sumber: Facebook Mazliana Mazlan


Anak Lebih Cerdik Kalau Papa Yang Selalu Bacakan Buku Untuk Mereka

[Dikemaskini 2 November 2019]
“Seronok juga sekali -sekala tengok Encik Suami bacakan buku cerita untuk anak-anak. Ada juga kelainan yang diperkenalkan. Tak adalah bosan dengan ayat ‘mommy’ saja. Lagipun, pernah dengar orang cakap salah petua anak cerdik kena dekatkan mereka dengan bapa. Kenapa agaknya ya?”

Karakter seorang ayah dalam kehidupan seorang anak tidak kurang signifikannya berbanding seorang ibu.
Walaupun ibu yang memainkan peranan utama dalam menjaga dan menemani mereka sepanjang hari, namun impak seorang bapa masih dapat dilihat pada anak walaupun masa berkualiti yang diluangkan hanyalah 20-30 minit setiap hari.

Keunikan Hubungan Bapa Dengan Anak
Sebuah kajian daripada Universiti Harvard, Amerika Syarikat mendapati bahawa anak kecil akan mendapat impak yang luarbiasa apabila seorang ayah selalu membacakan buku cerita kepada anak-anak.
Malah, terdapat banyak lagi kajian yang mendapati bahawa anak yang dibacakan buku oleh bapanya dengan kerap akan lebih bijak mengawal kelakuan dan membantu menajamkan konsentrasi.
The Literacy Trust merungkaikan bahawa anak-anak ini mendapat keputusan yang lebih baik di sekolah, terutamanya dalam ilmu matematik.
Maka, tak hairanlah orang kata, salah satu petua anak cerdik datangnya daripada hubungan yang rapat antara bapa dengan anaknya.
Tapi, nak tahu kenapa dan apa bezanya pembacaan seorang ayah daripada seorang ibu?

5 Sebab Seorang Ayah Perlu Membaca Untuk Anak Mereka
Ini 5 sebab yang menjadikan aktiviti membaca untuk anak sangat penting dilakukan oleh bapa.
1. Papa menggunakan bahasa yang berbeza
Dr Elisabeth Duursma yang mengendalikan kajian tersebut mendakwa bahawa bahasa yang digunakan oleh seorang lelaki amat berbeza berbanding wanita.
Penggunaan bahasa seorang ayah adalah kompleks dan abstrak. Ia berdasarkan logik dan selalunya mempunyai nilai intelektual berbanding wanita yang lebih menekankan emosi dan karakter.

2. Papa bertanya soalan yang imaginatif
Dalam penceritaan, seorang wanita cenderung untuk mempraktikkan petua anak cerdik dengan mengajar anak perkara-perkara seperti warna, mengira, dan abjad yang terlihat dalam buku tersebut.
Berbeza dengan seorang lelaki, mereka selalunya mengaitkan bacaan tersebut dengan pengalaman lalu.
Mama: “Tengok ada epal pada pokok ini. Berapa biji yang kamu nampak? Cuba kira.”
Papa: “Oh tengok, ini tangga. Ingat tak tangga begini yang Papa gunakan untuk tukar mentol lampu hari itu?”
Berbeza, kan? Walaupun santai, soalan ini tidak ‘direct’ dan memerlukan ruang untuk anak berfikir.

3. Papa jarang meluangkan masa
Secara semulajadinya, kebanyakan anak lebih banyak meluangkan masanya dengan ibu berbanding bapa.
Maka, apabila seorang ayah membacakan buku, si anak cenderung menjadi lebih fokus dan memberikan perhatian yang lebih.
Ini kerana, ianya adalah salah satu ‘moment’ yang jarang berlaku dan sangat istimewa buat mereka.
Secara tidak langsung, ia akan memberi impak yang besar, terutamanya kepada anak perempuan.

4. Papa lebih suka memberi cabaran
Seorang bapa mungkin akan menyebut perkataan yang salah dan cuba menukar cerita apabila mereka ‘malas’ untuk membaca.
Jika anak-anak dah tahu akan sesebuah cerita, tentu mereka akan membetulkan pembacaan tersebut.
Ini sebenarnya adalah salah satu cabaran untuk memaksa otak anak berfikir dan menjadi lebih kreatif.
Tambahan pula, sifat seorang bapa yang suka bergurau menjadikan cabaran ini nampak sangat mudah, bukan?

5. Papa menyuntik keyakinan pada anak
Sebagai ketua keluarga, seorang ayah menunjukkan contoh yang baik kepada anak-anak melalui aktiviti membaca ini.
Bayangkan, jika seorang ketua sentiasa memberi sokongan moral, tentulah kita akan berasa penting dan berkeyakinan untuk membuat sesuatu kan?
Begitulah juga halnya dengan anak-anak apabila dibacakan buku cerita oleh bapanya.

Tak Hairanlah Ia Dianggap Petua Anak Cerdik!
Kita tidak sepatutnya melihat aktiviti membaca sebagai aktiviti yang serius atau membosankan.
Sebaliknya, ia patut disertai dengan pelbagai aktiviti kreatif seperti membuat suara pelik atau gaya lakonan yang kelakar, sehingga mencetuskan gelak tawa anak-anak.
Ini bukan saja menyemai semangat cintakan ilmu di kalangan anak kecil, malah salah satu bentuk terapi juga kepada ibu bapa untuk menghilangkan stres.
Seorang bapa terutamanya perlu mengambil inisiatif dan mengabaikan keistimewaan yang dipunyai oleh karakter mereka.
Bayangkan, jika anak-anak dibacakan buku oleh bapa DAN juga ibu, tentu lebih banyak ilmu dan pendedahan yang mereka dapat. Hubungan pun bertambah rapat!


Bukan Sekadar Penambah Rasa & Aroma, Ini 4 Manfaat Bawang Putih Untuk Kesihatan Anak

Sudah pasti ramai yang menggunakan bawang putih dalam masakan seharian. Bukan sekadar penambah rasa dan aroma, penggunaan bawang putih dalam masakan juga sebenarnya memberi manfaat kesihatan buat badan kita.
Tambah pula sekarang merupakan musim wabak jangkitan yang seringkali memberi tempias kepada anak-anak, inilah masanya untuk anda manfaatkan penggunaan bawang putih sebagai penambah rawatan ubat doktor.

Baca juga: “Anak Menjerit, Mengadu Sakit Telinga..”- Ini Tanda Jangkitan Telinga, Bahaya Kalau Dibiarkan!
MANFAAT BAWANG PUTIH UNTUK ANAK, KENA STANDBY DEKAT RUMAH
Bawang putih kena ada kat rumah selalu tau. Bahan makanan wajib untuk kita kalau ada anak kecil. Terlalu banyak sangat khasiat bawang putih kan. Kita kena ajar anak suka makan bawang putih ok.

Bawang putih bagus sangat untuk sistem imun anak. Allicin dalam bawang putih, bersifat antiradang, penting untuk anak-anak.

1. Batuk selsema

– Wajib letak banyak dalam sup anak kalau diorang tak sihat. Buat minyak bawang putih kalau anak serasi, dapat kurangkan batuk selsema. Bakar bawang putih, tumbuk sikit, campur dengan minyak.
2. Masalah penghadaman

– Anak cirit birit salah makan jangkitan kuman, cari bawang putih jugak. Buat singgang ikan, bawang putih lebihkan sikit. Antibakteria jugak tau bawang putih ni.
3. Anak asthma

– Bawang putih setiap hari kena masuk dalam masakan anak tau.
4. Sakit telinga

– Boleh sapu minyak bawang putih di bahagian luar telinga, untuk kurangkan rasa sakit. Power kan bawang putih. Kena ada kat rumah selalu ya. Standby untuk anak-anak.
*Beli bawang putih banyak-banyak dan simpan di rumah ya!
Sumber: Mazliana Mazlan


Apa Petua Anak Demam Panas Di Rumah? Cuba 7 Tips Mudah Ini.

Tips & Petua Anak Demam Panas
Ingat bila saat akan kita demam panas waktu malam? Lebih-lebih lagi bila bayi demam panas. Sambil menggigil-gigil dan muntah atas katil. Menggelabah bukan? Makan pun kita tidak lalu, selagi anak tidak sembuh!
Zuriat yang lahir daripada darah daging kita merupakan sebuah anugerah yang terindah dan amanah yang perlu dijaga dengan sebaik mungkin. Pengorbanan ibu bapa dalam membesarkan anak-anak adalah satu pelaburan yang akan memberi ganjaran yang cukup besar di dunia dan akhirat. Oleh hal yang demikian, ujian yang diberi oleh Allah dalam membesarkan anak-anak perlulah kita terima dengan kesabaran yang tinggi dan usaha di samping berdoa kepada-Nya.

Mudah dijangkiti penyakit
Proses pembesaran bayi dan kanak-kanak, mereka akan mengalami gangguan kesihatan seperti demam. Anak kecil sering dan mudah dijangkiti bakteria yang akan menyebabkan demam. Peringkat umur antara 1 tahun- 2 tahun, mudah dijangkiti kuman kerana mereka dalam proses mengenali, ingin mencuba. Jadi apa sahaja yang ada di depan mata mereka akan makan. Dalam peringkat ini juga, mereka masih menghisap jari.
Apabila tangan anak basah, kekotoran mudah melekat pada tangannya. Kesannya, anak akan mudah demam kerana dijangkiti kuman. Jadi apa yang perlu ibu bapa lakukan? Mari kita lihat petua, tips anak demam dan cara yang mudah ini.

1.Sukat suhu badan anak
‘Check’ suhu selalu

Suhu badan yang normal ialah 36.7 C. Justeru, gunakan termometer yang boleh didapati di kedai-kedai farmasi. Sebaiknya, setiap famili ada termometer ini. Sama ada, jenis letak di dahi, di mulut, atau di telinga. Terpulang kepada bajet dan kemampuan. Alat ini penting dan perlu ada di rumah untuk kecemasan. Semasa anak demam, menjadi tugas anda untuk sentiasa cek suhu badan dia. Kawal suhu badan anak anda, jika terlalu panas dan melebihi 38 darjah celcius, ambil inisiatif untuk menurunkan suhu badan anak anda.

2.Tuam kepala dan badan anak
Foto kredit: gettyimages.de
Jika suhu badan terlalu panas, ambil tuala dan rendamkan dalam air paip, kemudian tuam seluruh badan anak anda, di bahagian kepala terutamanya. kemudian tuamnya juga di bahagian pelipat seperti ketiak, celah peha, dan celah kaki. Tuala yang dibuat tuam itu perlu di celup semula dengan air setelah digunakan. Jangan biar tuala itu di dahi terlalu lama. Jangan pakaikan baju tebal, hanya pakaikan singlet dan kain nipis untuk menutup badannya.
Jika masih juga panas, segera mandikan dia dengan air paip, pastikan kepala dia sejuk sedikit dan tidak terlalu panas. Mudah petua anak demam ini bukan? Namun, berapa ramai yang melakukannya zaman ini?

3. Guna daun bunga raya
Jangan guna bunga raya, daunnya sahaja
Petua anak demam dari orang tua-tua harus dipercayai dan boleh diamalkan. Jika suhu badannya masih belum turun, pagi-pagi anda petik beberapa helai daun bunga raya, basuh dan kemudian rendam selama 30 minit.
Kemudian daun tersebut anda potong kecil-kecil. Kemudian tapis dan ambil lendir daun tersebut. Lendir daun bunga raya boleh menurunkan suhu panas badan. Celupkan tuala dalam lendir daun itu, kemudian lumurkan lendir di kepala dan seluruh badan anak anda, buat selama 20-30 minit, insyaAllah, demam anak akan kebah.

4. Beri anak makan bubur
Ganti makanan lain dengan bubur
Pastikan perut anak tidak kosong. Jangan abaikan petua anak demam ini. Anak yang demam tiada selera makan kerana tekak mereka sakit akibat suhu badan yang terlalu panas. Jangan sampai terjadi tonsillitis. Masakkan bubur kosong dan hanya bubur sedikit garam sahaja. Pastikan dia masih mampu makan untuk sembuh dari demam. Berikan makanan yang lembut dan tidak menyakitkan tekaknya. Jika dia tidak makan, badan anak tidak cukup tenaga untuk melawan penyakit.
Aiskrim Vanila juga boleh diberikan kepada si kecil jika tekaknya sakit. Atas nasihat doktor, aiskrim vanilla dapat melegakan rasa panas dan sakit tekak. Boleh cuba beri anak makan sayur jika anak suka.

5. Minum banyak air dan susu
Minum susu adalah lebih berkhasiat
Berikan anak air masak yang secukupnya. Ramai sudah tahu petua anak demam yang ini, tetapi selalu mengabaikannya. Air masak perlu diberikan secukupnya, kerana ketika demam, suhu badan yang meningkat akan menyebabkan badannya mudah kekeringan air. Badan yang kekeringan air lebih lambat untuk sembuh dan ini akan membawa kepada masalah yang lain pula seperti ketidakseimbangan elektrolit (garam galian) di dalam badan dan kalau kekeringan air ini dibiarkan melarat, boleh menyebabkan anak mendapat sawan, kerosakan buah pinggang dan otak dan mungkin boleh menyebabkan kematian.
Jika anak anda minum susu formula, berikan susu formula yang selalu dia minum. Jika anak masih menyusu badan, berilah sekerap mungkin dia susu supaya panas badannya berkurang. Susu ibu juga penawar dan antibodi melawan penyakit.
Jika tekaknya sakit untuk minum, tampalkan ‘Kool Fever’ ditekaknya untuk kurangkan sakit tekak. Jus buah yang dicairkan, sup ayam atau sup daging, air nasi, air kelapa, air barli juga boleh diberikan jika anak anda sudah besar.

6. Sentiasa berada di sisi anak
Anak perlukan perhatian
Petua anak demam yang seterusnya ialah sentiasa berada di sisi anak apabila dia memerlukan kita. Anak yang tidak sihat, mereka memerlukan perhatian yang lebih daripada ibu bapa. Jadi, kita sebagai ibu bapa perlu sentiasa berada di sisinya ketika dia tidak sihat. Tanya keperluannya, perasaan dia, berbual-bual dengannya. Bacakan buku kegemarannya. Tonton bersama cerita kesukaannya.
Apa yang dia mahukan jika masih tidak keterlaluan, segerakan beri kepadanya. Sentiasa memeluk dan mencium anak dan bisik di telinganya, ibu sayang awak, sihat cepat sayang nanti kita pergi jalan, bersiar-siar, bermain. Beri semangat padanya. Pasti anak anda akan lebih cepat sembuh dari sakitnya.

7. Berdoa pada Allah
Doa ibu sangat mustajab
Doa juga merupakan senjata utama dalam setiap masalah yang kita hadapi. Walau sejauh mana pun kita ikhtiar, tetapi kita tidak memohon kepadaNya, samalah macam kita tidak percaya kekuasaanNya. Jadi sebagai umat Islam, kita haruslah memohon pertolongan kepada Allah untuk memudahkan segala urusan kita dalam membesarkan anak-anak, berdoa agar diberi kesihatan yang baik kepada keluarga.
Tambah pula dengan membuat solat-solat sunat, InsyaAllah, Allah akan perkenankan doa hambanya yang berserah dan hanya percaya kepadaNya. Allah hanya akan menguji hambaNya yang mampu menanggung ujian itu.

Doa demam panas
Terima kasih kepada idazuan yang sudi berkongsi doa demam panas. Berikut ialah screenshot yang diambil dari buku Indahnya Hidup Bersyariat, tulisan Ustaz Ismail Kamus.
Foto Kredit: idazuan.blogspot.com/2014/06/doa-demam-panas.html

Tips dari Kementerian Kesihatan Malaysia
Dapatkan maklumat berbentuk risalah dari portal InfoSihat, Kementerian Kesihatan Malaysia seperti di bawah.

Akhir kata
Tindakan awal dari ibu bapa dapat mengelakkan perkara yang lebih teruk berlaku. Sawan terutamnya dapat kita elakkan jika semua langkah awal telah diambil. Jangan seperti perumpamaan Melayu, nasi sudah menjadi bubur, buat apa pun tak jadi. Walau bagaimanapun, semua tindakan harus disusuli dengan doa supaya lebih berkat dan segala urusan kita dapat dipermudahkan. Semua ibu-bapa ingin melihat anak-anak sihat dan sentiasa gembira. Sama-sama kita mendoakan kesejahteraan mereka.
Seperkara lagi, jangan ambil ringan jika anak demam. Paling penting, jangan panik. Jika tidak tahu mahu buat apa, terus bawa berjumpa doktor. Jika berlaku pada waktu malam, terus bawa ke hospital.
Anda ada tips lain yang berkesan? Kongsikan dengan kami di ruangan komen.